title: Palytoksiini

text: Palytoksiinia valmistavat ainakin trooppisten ja subtrooppisten vyöhykkeiden "Palythoa"-suvun korallieläimet ja "Ostreopsis"-suvun panssarilevät tai varsinaisesti ehkä niissä elävät bakteerit. Aine rikastuu muissa eliöissä ravintoketjun kautta, eli ainetta tuottaneita eliöitä syöneet kalat, ravut ja muut eliöt voivat sisältää palytoksiinia. Vastaavasti näitä syöneet eliöt kerryttävät itseensä aiempaa enemmän myrkkyä. Ainetta esiintyy myös palytoksiinia tuottavien eliöiden läheisyydessä elävissä eliöissä kuten sienieläimissä, simpukoissa, meritähdissä ja polttiaiseläimissä.


title: Palytoksiini

text: Palytoksiinin karboksyylihapon syntetisoi 1989 Yoshito Kishin johtama ryhmä. 1994 he tuottivat ensimmäisinä tästä karboksyylihaposta varsinaisen palytoksiinin. Aine syntetisoitiin kahdeksassa eri osassa, jotka liitettiin yhteen palytoksiiniksi.


title: Palytoksiini

text: Joidenkin sillikalojen syöntiin liittyvää myrkytystä kutsutaan englanniksi nimellä "clupeotoxism" ja sen on ehdotettu johtuvan palytoksiinista. Myrkytykseen liittyy hermostollisia ja ruoansulatuksen ongelmia. Muun muassa rabdomyolyysiä aiheuttava Haffin tauti (eng. "Haff disease") saattaa johtua palytoksiinista. Ciguatoksiinin lisäksi palytoksiini saattaa aiheuttaa "ciguatera"-taudin oireita joissakin tautitapauksissa. Tautia ilmenee mereneläviä syötäessä.


title: Palytoksiini

text: Verrattuna verenkiertoon annettuun pistokseen on aineen myrkyllisyys eri eläimillä lihas- ja ihonalaispistoksina ollut vastaavasti 2,5- ja 4–30-kertainen. Nieltynä myrkyllisyys on eläimillä ollut yli 200 kertaa heikompi kuin pistoksena verenkiertoon. Alla on taulukoitu puolipuhtaalle "Palythoa"-suvun lajeista eristetylle palytoksiinille LD-arvoja. Arvot ovat µg palytoksiinia per eläimen painokilo ja ne on mitattu 24 tunnin jälkeen annoksen antamisesta.


title: Palytoksiini

text: 1978 plasmadesorptiolla palytoksiinin moolimassaksi tarkennettiin 2861 g/mol ja että siinä on kahdeksan kaksoissidosta. Palytoksiinin suuren koon vuoksi sen koko rakenteen ja monimutkaisen stereokemian selvittämisessä kesti pitkään. Uemura et al. selvittivät ensimmäisinä aineen tasorakenteen ja julkaisivat tuloksensa tammikuussa 1981. Moore ja Bartolini selvittivät rakenteen saman vuoden toukokuussa. Ryhmät selvittivät tasorakenteen toisistaan riippumattomasti. Aineen stereokemian selvittivät ensimmäisinä Moore et al. kesäkuussa 1982 ja sitten Uemura et al. joulukuussa neljään osaan jaetussa julkaisussa.


title: Orytsaliini

text: Orytsaliinia valmistetaan 4-dipropyyliamino-3,5-dinitrobentseenisulfonyylikloridin ja ammoniakin vesiliuoksen välisellä reaktiolla. Sitä käytetään rikkaruohomyrkkynä muun muassa auringonkukka-, rypsi-, maapähkinä-, soija-, puuvilla sekä hedelmä- ja viiniviljelmillä. Tämän lisäksi sitä voidaan myös käyttää ei-viljelysmailla kuten nurmilla ja ruohokentillä. Orytsaliini on hyväksytty käytettäväksi muun muassa Yhdysvaltojen, Australian ja eräiden EU-maiden alueella.


title: Palytoksiini

text: Palytoksiinin tasorakenteen selvittivät kaksi tutkijaryhmää 1981 toisistaan riippumattomasti. Stereokemia selvitettiin 1982. Aineen syntetisoivat Yoshito Kishi ja kollegat 1994.


title: Palytoksiini

text: Bakteerit saattavat pystyä tuottamaan palytoksiinia ja ne ovat ehkä aineen varsinaisia tuottajia joissakin yllä kuvatuissa eliöissä. Bakteereita, joissa aineen tuotosta on havaittu viitteitä, ovat "Pseudomonas", "Brevibacterium", "Acinetobacter", "Bacillus cereus", Vibriot ja "Aeromonas".


title: Palytoksiini

text: Palytoksiinille ei ole vastamyrkkyä ja vain myrkytyksen oireita voidaan yrittää lievittää. Koska aine supistaa voimakkaasti verisuonia, on verisuonia laajentavia aineita, kuten eri nitraatteja, tutkittu mahdollisena hoitona myrkytyksen oireisiin.


title: Psikoosi

text: Psikoosia valmistetaan pääasiallisesti bioteknillisesti. Lähtöaineina käytetään muita sokereita kuten D-alloosia tai halvempaa D-fruktoosia. Fruktoosista psikoosia tuotetaan tagatoosi-3-epimeraasientsyymin avulla ja käytetty bakteerikanta on "Agrobacterium tumefaciens". Näin tuotettuna muodostuu psikoosin lisäksi usein myös glukoosia ja mannoosia, joista psikoosi voidaan puhdistaa käyttämällä glukoosi ja mannoosi hiivojen avulla etanoliksi.


title: Cell Tv

text: Cell Tv on IBM:n,  Sonyn ja Toshiban kehittämän Cell-suorittimen pohjalle rakennettu uusi teräväpiirtonäyttötekniikka. Sony käyttää tekniikkaa PlayStation 3 -pelikonsoleissa ja IBM muun muassa teollisuuden visualisointisovellutuksissa. Uusi tekniikka mahdollistaa muun muassa useiden kanavien ajamisen samassa näytössä lähetyksessä käytetystä kuvaresoluutiosta riippumatta. Kuvan sävyjä voidaan säätää ohjelmallisesti ja näin parantaa kuvaa ja esimerkiksi vähentää LED-taustavalaistun nestekidenäytön virrankulutusta himmentämällä näyttöä kuvan tummilla alueilla. Näyttötekniikasta tulee ohjelmoitavaa ja laitteen suorituskykyä voidaan parantaa ohjelmallisesti tekniikan kehittyessä. Myös laitteen ominaisuuksia ja uusia palveluja, kuten vuorovaikutteisuutta voidaan ohjelmallisesti myöhemmin lisätä. Näin laite voidaan ottaa käyttöön, vaikka tuleva teräväpiirtolähetysstandardi ei olisi vielä valmis, kuten tilanne useimmissa maissa vielä vuonna 2009 oli. Ensimmäiset Toshiban valmistamat Cell Tv -tekniikkaan perustuvat multimedianäytöt tulivat markkinoille syksyllä 2009.


title: Teräväpiirtotelevisio

text: Toshiba on sovittanut Sonyn PlayStation 3 -pelikonsolissa käytetyn Cell-suorittimen uusiin teräväpiirtonäyttöihinsä. Tekniikkaa kutsutaan nimellä Cell Tv. Uusi tekniikka mahdollistaa useiden kanavien ajamisen samassa näytössä lähetyksessä käytetystä kuvaresoluutiosta riippumatta. Näyttötekniikasta tulee ohjelmoitavaa ja laitteen suorituskykyä voidaan parantaa ohjelmallisesti tekniikan kehittyessä. Näin laite voidaan ottaa käyttöön, vaikka tuleva teräväpiirtolähetysstandardi ei olisi vielä valmis, kuten tilanne useimmissa maissa vielä vuonna 2009 on. Ensimmäiset Cell Tv -tekniikkaan perustuvat multimedianäytöt tulevat markkinoille syksyllä 2009 .


title: Vuorovaikutteinen televisio

text: Uusi IBM:n, Sonyn ja Toshiban kehittämän Cell-suorittimen pohjalle rakennettu teräväpiirtonäyttötekniikka "Cell Tv" soveltuu erityisen hyvin vuorovaikutteisten ohjelmien toteuttamiseen. Sony käyttää jo tekniikkaa PlayStation 3 -pelikonsolissa ja IBM muun muassa teollisuuden visualisointisovellutuksissa. Uusi tekniikka mahdollistaa muun muassa useiden kanavien ajamisen samassa näytössä, lähetyksessä käytetystä kuvaresoluutiosta riippumatta. Näyttötekniikka on ohjelmoitavaa, ja laitteen suorituskykyä voidaan parantaa tekniikan kehittyessä. Myös laitteen ominaisuuksia ja uusia palveluja, kuten vuorovaikutteisuutta, voidaan ohjelmallisesti myöhemmin lisätä. Näin laite voidaan ottaa käyttöön, vaikka tuleva tekniikka ei olisi vielä valmis, kuten tilanne vuonna 2009 on. Ensimmäiset Toshiban valmistamat Cell Tv -tekniikkaan perustuvat multimedianäytöt tulivat markkinoille syksyllä 2009.


title: Cell (suoritin)

text: Toshiba istuttaa Cell-sirua Cell Tv HDTV- ja mediapalvelimiin ja ensimmäiset teräväpiirtoiset multimedianäytöt tulivat markkinoille syksyllä 2009. Uusi tekniikka mahdollistaa mm useiden kanavien ajamisen samassa näytössä lähetyksessä käytetystä kuvaresoluutiosta riippumatta. Kuvan sävyjä voidaan säätää ohjelmallisesti ja näin parantaa kuvaa ja esimerkiksi vähentää LED-näytön virrankulutusta himmentämällä näyttöä kuvan tummilla alueilla. Näyttötekniikasta tulee ohjelmoitavaa ja laitteen suorituskykyä voidaan parantaa ohjelmallisesti tekniikan kehittyessä. Näin laite voidaan ottaa käyttöön, vaikka tuleva teräväpiirtolähetysstandardi ei olisi vielä valmis, kuten tilanne useimmissa maissa vielä vuonna 2009 on. .


title: Cell (Dragon Ball)

text: Pian paikalle saapuvat Vegeta ja Trunks, jotka olivat aikakammiossa harjoittelemassa. Krillin suojelee Androidi 18:aa ja ihastuu androidiin. Cell ei pärjää Vegetalle. Vegeta antaa Cellin absorboida androidi 18:an, ja tämä saavuttaa viimeisen muotonsa. Tässä muodossa Cell muistuttaa ihmistä ja voimataso on melkein yksi miljardi. Cell antaa Krillinin kokea vahvan voimansa, ja lopulta Cell pystyy lyömään Vegetan ja Trunksin. Cell ei kuitenkaan tapa heitä vaan ilmoittaa järjestävänsä Cell Gamesin jonne hän kutsuu kaikki mahtavat taistelijat mukaan kaappaamana tv-aseman avulla. Hänen suurimpana toiveena ja ehtona on kohdata Goku.


title: The Cell

text: Elokuva kertoo psykologista nimeltä Catharine Dean. Uudella tekniikalla Catherine pääsee tunkeutumaan potilaidensa aivoihin ja tutkimaan heidän kieroutuneimpia ajatuksiaan. Cathrineen ottaa yhteyttä FBI-agentti Peter Novak, joka on pitkän jahtaamisen jälkeen saanut kiinni psykopaattimurhaaja Carl Stargherin, joka on parhaillaan syvässä koomassa. Catherinen tehtävä on tutkia Stargherin aivoja ja etsiä sieltä vastaus missä on murhaajan viimeisin uhri, joka saattaa olla vielä elossa.


title: Cell (suoritin)

text: Cellin seitsemän signaalinkäsittelysuoritinta (SPE) voivat toimia joko yhdessä, tai pelin tekijät voivat koodata ne toimimaan yksilöinä. Esimerkiksi yksi suoritin voidaan koodata hoitamaan fysiikkamallinnusta, toinen taas sotapelin vihollisten tekoälyä. Tällainen ohjelmointi on huhujen mukaan hankalaa, mutta todennäköisesti sen hyödyntäminen lisääntyy tulevaisuudessa. Potentiaalia Cell-prosessorissa kuitenkin riittää, sillä sen teoreettiseksi laskentatehon maksimiksi on väitetty 2,18 TFLOPS. Tällaisiin markkinoinnissa käytettäviin lukuihin on kuitenkin suhtauduttava varauksin.


title: Cell (Dragon Ball)

text: Cell on Dr. Geron rakentama äärimmäinen taisteluandroidi, joka tulee sarjaan tulevaisuudesta. Cell on rakennettu parhaiden taistelijoiden DNA:sta. Hänellä on saiyalaisten DNA:ta Son Gokulta ja Vegetalta, jotta hän vahvistuisi jokaisen taistelun jälkeen (saiyalaiset vahvistuvat käytyään lähellä kuolemaa), Piccolon DNA:ta, jotta hänellä olisi kyky parantaa itsensä eli kasvattaa uusia ruumiinosia menetettyjen tilalle - (namekilaisilla on kyky luoda itsensä uudelleen), sekä Freezan ja Tienin DNA:ta. Hän myös hallitsee näiden hahmojen taistelutekniikat.


title: Cell (suoritin)

text: Sonyn, Toshiban ja IBM:n kehittämässä Cell-suorittimessa on yhdeksän 3,2 gigahertsin taajuudella toimivaa RISC-pohjaista ydintä. Ytimistä kahdeksan kappaletta on yksinkertaisempia signaalinkäsittelysuorittimia (SPE, "Synergistic Processing Element"), jotka hoitavat suuren osan laskennasta. Niitä ohjaa yksi yleiskäyttöinen pääprosessori, kaksisäikeinen "POWER Processing Element" (PPE).


title: Aamu-TV

text: "Aamu-TV:ssä" esitetään myös viikoittaisia eri teemoihin liittyviä ohjelmia. Maanantaisin esitellään luontoaiheita ohjelmassa "Luonto lähellä", keskustellaan urheilutapahtumista "Jälkihiessä" ja laitetaan ruokaa ohjelmassa "Voita & Sokeria". Tiistaisin "Jälkipörssissä" pohditaan talousasioita ja "Filmikellarissa" esitetään arkistomateriaalia. Keskiviikkoaamuun kuuluu "Aamutohtori", joka vastaa katsojien terveysaiheisiin kysymyksiin. Torstaisin Seppo Puttonen ja Nadja Nowak esittelevät "Aamun kirjan," ja perjantaisin viikon uutisaiheista keskustelevat "Jälkiviisaat" ja Jenni-Maarit Koponen arvioi uusia elokuvia ohjelmassa "Tähtihetki".


title: Jainalaisuus

text: Jainalaisilla on Intiassa lukumääräänsä suurempi yhteiskunnallinen merkitys, sillä heidän joukossaan on paljon menestyviä ihmisiä kuten varakkaita liikemiehiä. Jainalaisten lukutaito on myös selvästi korkeampi (94 %) kuin Intian muilla kuudella suurimmalla uskonnollisella ryhmällä.


title: Luonnollinen luku

text: Kiinalaiset ja intialaiset korkeakulttuurit ovat paljon kreikkalaisia ja roomalaisia kulttuureja vanhempia, mutta ne eivät ole vanhempia kuin mesopotamialaiset ja egyptiläiset kulttuurit. Intialaisia käsikirjoituksia on säilynyt vasta 300 – 500 jaa. ajalta ja sen jälkeen. Mitään niin alkeellista, kuin papyrusten ja savitaulujen laskuoppia, ei intialaisissa vanhoissa teksteissä käsitellä, vaan sisältö kuvaa jo kehittynyttä geometriaa ja neliöjuuren ottoa. Korkeampaa matematiikkaa on siten harrastettu jo kauan ennen näitä käsikirjoituksia. Lisäksi tiedetään, että esikristillisellä kaudella kiveen kaiverrettiin mesopotamialaisten tavoilla muodostettuja 10-järjestelmän lukuja. Myöhemmin intialaiset korvasivat lukumerkintänsä samaan aikaan kuin kreikkalaisetkin 1 – 9 merkitsevillä numeraaleilla ja käyttivät paikkajärjestelmää. Nollan he ottivat käyttöön omalla merkillä 600 jaa.. Kehitys oli ripeää, sillä noin 1100 jaa. he tutkivat jo nollalla jakamista tarkoituksenaan muodostaa ääretön.


title: Kiina

text: Kiinan hallitus hyväksyy viisi uskontoa: buddhalaisuus, taolaisuus, islam, katolisuus ja protestanttisuus. Ateismia ja taikauskon vastaisuutta on opetettu aktiivisesti koko koululaitoksessa vuosikymmenten ajan. Silti Purduen yliopiston 2010 teettämän tutkimuksen mukaan 85 prosentilla oli jonkinlainen uskonnollinen vakaumus, ja buddhalaisia oli enemmän (18 %) kuin ateistisen vakaumuksen omaavia (15 %).


title: Kerala

text: Naiset muodostavat 51,42 prosenttia väestöstä. Osavaltion tärkeimmät uskonnot ovat hindulaisuus (56,1 prosenttia), islam (24,7 prosenttia) ja kristinusko (19 prosenttia). Jäänteen aikoinaan suuresta cohininjuutalaisesta väestöstä harjoittavat juutalaisuutta – suurin osa on muuttanut Israeliin. Muuhun Intiaan verrattuna Keralassa on suhteellisen vähän uskonnollisia lahkoja. Tästä huolimatta fundamentalististen uskonnollisten järjestöjen vaikutus näyttää olevan nousussa. Lisäksi Keralassa on Intian kolmanneksi suurimmat rikosluvut, ja raiskauksien sekä väkivaltarikosten esiintyvyys on paljon kansallista keskiarvoa suurempi.


title: Hindulaisuus

text: Hindulaisuus on Intiasta peräisin oleva hyvin moninainen ryhmä uskontoja ja suuntauksia. Hindulaisuutta pidetään maailman vanhimpana yhä elossa olevana uskontona. Hindulaisuuteen sisältyy laaja kirjo erilaisia oppijärjestelmiä, suuntauksia ja filosofioita, jotka poikkeavat toisistaan merkittävästi noudattaen erilaisia rituaaleja ja kirjoituksia. Sen alkuperä on muinaisessa, vähintään 2000 vuotta eaa. kukoistaneessa veda-kulttuurissa. Hindulaisuus on maailman kolmanneksi laajin uskonto kristinuskon ja islamin jälkeen. Sillä on kannattajia 1,05 miljardia, joista suurin osa (noin 890 miljoonaa) asuu Intiassa. Suomessa kannattajia on noin 1500. Aasiassa kaikista uskontojen harjoittajista 21 prosenttia kuuluu hindulaisuuteen.


title: Henan

text: Vuonna 2012 suoritetun mielipidekyselyn mukaan vain noin 13 % kiinalaisista kertoi kuuluvansa johonkin järjestetyn uskonnon piiriin. Suurin uskontokunta ovat buddhalaiset (6,4 % väestöosuus), seuraavana protestantit (5,6 %), muslimit (1,3 %) ja katoliset (0,5%). Noin 86% väestöstä ei ole uskovaa tai ottaa osaa perinteisiin kansanuskontoihin, taolaisiin riitteihin, ylistää jumalia ja menneitä sukupolvia. Henanin alueella on prosentuaalisesti tai lukumääräisesti suurin kristillinen väestöryhmä koko Kiinassa.


title: Iran

text: Islam on virallinen valtionuskonto – sen suositumpi haara on šiialaisuus johon kuuluu 90–95 prosenttia iranilaisista (2011). 5–10 prosenttia kuluu sunnimuslimeihin, jotka ovat enemmistönä useimmissa muissa islaminuskoisissa maissa. Virallisesti tunnustettuja vähemmistöuskontoja ovat juutalaisuus, kristinusko ja zarathustralaisuus. Lisäksi on muiden uskontokuntien, kuten Iranista lähtöisin olevan baha’ilaisuuden, kannattajia.


title: Intian väestö

text: Intialla ei ole virallista valtionuskontoa. Valtion pääuskonto on hindulaisuus, jota kannattaa noin 80 % valtion asukkaista. Suurin osa maailman hinduista asuu Intiassa. Myös islamilla on maassa merkittävä määrä kannattajia, ja Intiassa asuukin enemmän muslimeita kuin naapurimaa Pakistanissa.


title: Indonesia

text: Vaikka Indonesian perustuslain mukaan maassa on taattava uskonnonvapaus, virallisesti tunnustettuja uskontoja on vain kuusi: islam, protestanttisuus, katolisuus, hindulaisuus, buddhalaisuus ja kungfutselaisuus. Vaikka Indonesia ei ole islamilainen valtio, se on väkiluvultaan maailman suurin muslimienemmistöinen maa. Lähes 80 prosenttia indonesialaisista on vuoden 2000 väestönlaskennan mukaan muslimeita. Väestöstä on kristittyjä 11 prosenttia, josta noin kaksi kolmasosaa protestantteja. Kaksi prosenttia on hindulaisia ja yksi prosentti buddhalaisia. Suurin osa indonesialaisista hinduista on balilaisia, ja suurin osa buddhalaisista kuuluu maan kiinalaisväestöön. Vaikka hindulaisuus ja buddhalaisuus ovat nykyisin vähemmistöuskontoja, niillä on ollut huomattava vaikutus maan kulttuuriin. Islam saapui Indonesiaan aluksi Pohjois-Sumatralle 1200-luvulla kauppiaiden välityksellä. Siitä tuli maan valtauskonto 1500-luvulla. Katolilaisuuden toivat maahan ensimmäiset portugalilaiset siirtomaavalloittajat ja lähetyssaarnaajat, ja protestanttisuus levisi pääosin alankomaalaisten kalvinistien ja luterilaisten lähetyssaarnaajien vaikutuksesta siirtomaakaudella. Suuri osa indonesialaisista, kuten jaavalaiset "abanganit", Balin hindut ja kristityt dajakit, harjoittavat uskontoaan vähemmän puhdasoppisessa, synkretistisessä muodossa, johon on sekoittunut paikallisia tapoja ja uskomuksia.


title: Hindulaisuus

text: Hindulaisten tunnusomaisiin piirteisiin kuuluu myös pyhiinvaellus, jolloin käydään kerran elämässä peseytymässä Ganges-virrassa. Hindulaisen yhteiskunnan luokkajärjestelmä korkeimmasta luokasta ("varnasta") alempaan: papit ja oppineet ("bramiinit"), soturit, virkamiehet ja hallitsijat ("kshatriyat"), kauppiaat ja maanviljelijät ("vaishyat"), palvelijat ja työläiset ("shudrat") ja kastittomat ("Dalitit").


title: Sukupuutto

text: Lajeja on kuollut sukupuuttoon lähes niin kauan kuin elämää on ollut. Arviolta 95–99 prosenttia koskaan eläneistä lajeista on kuollut sukupuuttoon. Joskus lajeja on kuitenkin kuollut paljon enemmän kuin muulloin. Tällaisia monien lajien katoamisia suhteellisen lyhyen ajanjakson kuluessa kutsutaan sukupuuttoaalloiksi. Ne ovat johtuneet yleensä jostakin luonnonkatastrofeista. Monisoluisen elämän vakiintumisesta (600 miljoonaa vuotta sitten kambrikaudella) lähtien on ollut noin viisi suurta sukupuuttoaaltoa ja useita pienempiä. Viimeisin menneisyydessä tapahtunut sukupuuttoaalto tapahtui jääkauden jälkeen monien suurten nisäkkäiden (eli megafaunan, kuten mammutin) kadotessa. Tämä oli kuitenkin pieni sukupuuttoaalto verrattuna viiteen suurimpaan. Kaikkien aikojen suurin sukupuuttoaalto tapahtui permikaudella ja se tuhosi jopa 95–99 prosenttia kaikista merieläimistä. Nykyhetken tilanne vastaa todennäköisesti kuudetta sukupuuttoaaltoa.


title: Luottamus tai kuolema!

text:
Kemiläinen kauppakoululainen Elli Maria Immo surmattiin joulukuun 7. päivän iltana 1955. Elli oli tiettävästi palaamassa työnväentalossa pidetyistä tansseista. Siellä häntä tanssitti moneen otteeseen mies, jota kukaan tansseissa mukana ollut ei ole ilmoittanut tunteneensa. Marttalan tienhaarassa hän erosi toveristaan ja ilmoitti menevänsä kotiin. Pikkupojat löysivät Ellin ruumiin hänen kotiporttinsa läheltä parin metrin päässä polulta, missä näkyi myös taistelun jälkiä. Elli Maria Immon kimppuun on ilmeisesti hyökätty takaapäin. Hyökkääjä on iskenyt tyttöön viiltohaavoja oikealle puolelle kaulaan sekä pistohaavan oikean korvan taakse, josta aiheutunut verenvuoto lääkärinlausunnon mukaan oli aiheuttanut kuoleman.
Tätäkin tapausta selvittämään etsittiin tutkija Helsingistä. Hän oli komisario Paavo Mömmö, sittemmin Kotakoski, mutta surmaaja jäi häneltä ja muiltakin löytämättä. Ketään ei ole edes epäilty vakavasti, mutta tanssiaisvierailta kerättyjen tuntomerkkien perusteella hän saattoi olla Hans Assmann. Vieno Assmannin mukaan Hans oli juuri tuona yönä Kemissä. Hän oli nytkin ollut matkoilla monta päivää ja kertonut menevänsä tapaamaan Reino Järvistä, kemijärveläistä sotavankikaveriaan. Ainoa puna-armeijan vangiksi ottama suomalainen Reino Järvinen on kuitenkin asunut Keski-Suomessa eikä koskaan Kemijärvellä tai muualla pohjoisessa.


title: Siniantilooppi

text: Siniantilooppi ("Hippotragus leucophaeus") on sukupuuttoon kuollut hevosantilooppilaji, jonka hävittivät afrikaanit vuonna 1779. Sen nimi tulee suurimmaksi osaksi harmaansinisestä turkista. Sen elinalue oli pieni alue Kapmaassa. Sillä on kyseenalainen kunnia olla ensimmäinen Afrikassa sukupuuttoon kuollut eläinlaji, jonka ihminen oli metsästänyt sukupuuttoon. Siniantilooppi söi kasveja. Sosiaalinen käyttäytyminen oli todennäköisesti samanlaista kuin muilla antilooppilajeilla. Lajista on nykyään vain viisi säilynyttä taljaa ja piirroksia, jotka ovat ainoat todisteet tämän kauniin antilooppilajin elämästä.


title: Suomalainen maatiaissika

text: Suomalainen maatiaissika oli sian suomalainen alkuperäisrotu, joka on kuollut sukupuuttoon. Se oli karvainen ja rakenteeltaan varsin laiha eläin, joka oli sopeutunut hyvin pohjoiseen ilmastoon. Jalostettujen ja paremmin tuottavien sikarotujen yleistyessä Suomessa maatiaissika kuoli vähitellen sukupuuttoon.


title: Kambrikauden lajiräjähdys

text: Kambrikauden lajiräjähdyksellä viitataan monisoluisen eläinlajiston nopeaan monimuotoistumiseen lyhyessä ajassa kambrikauden ja paleotsooisen maailmankauden alussa. Kambrikauden räjähdyksen aikana osapuilleen 542–530 miljoonaa vuotta sitten syntyi valtaosa nykyisten eliölajien pääjaksoista. Pääjaksojen alku lienee tapahtunut jo edeltäneellä prekambrikaudella. Monien kaudella syntyneiden pääjaksojen on havaittu kuolleen sukupuuttoon. Sanalla räjähdys viitataan lähinnä kauden aikana fossiilien määrän rajuun kasvuun, lähinnä kovakuoristen eliöiden ilmestymisen vuoksi. Tältä kaudelta ovat peräisin suuret merenpohjiin hautautuneiden kalkkikuoristen eliöiden kerrostumat. Jo ennen kambrikautta oli monisoluisia pehmeäkudoksisia eliöitä, jotka eivät fossiloidu helposti, mutta siitä huolimatta niitä on löydetty. Kambrikauden räjähdys osoittaa myös miten evoluutiossa tapahtuu hyppäyksellisiä nopean kehittymisen vaiheita.


title: Mauritius

text: Mauritiuksendodo eli drontti oli yksi Mauritiuksen endeemisistä eliölajeista, joita ei esiinny missään muualla. Eurooppalaisten saavuttua saarelle tämä laji alkoi harvinaistua ja lopulta se hävisi sukupuuttoon. Viimeiset drontit kuolivat 1600-luvun lopulla. Drontti on vielä nykyäänkin ylpeyden aihe Mauritiukselle. Se näkyy monesta asiasta, esimerkiksi Mauritiuksen vaakunassa on drontti.


title: Sukupuutto

text: Monet lajit ovat herkkiä ihmisen aikaansaamille ympäristön muutoksille. Nykyisin eliöitä hävittää varsinkin ihmisen aikaansaama elinympäristöjen muutos ja elintilan kaventuminen. Eniten eläinlajeja kuolee tropiikissa lähinnä sademetsien tuhoutumisesta johtuen. Myös ilmastonmuutos katsotaan uhaksi eliölajeille. Hyvin herkkiä ovat esimerkiksi monet korallit, jotka voivat kuolla jo muutaman asteen lämpötilanvaihteluista. Korallit elävät vedessä, mutta ilmastonmuutos vaikuttaa myös veden lämpötilaan. Vakavan ilmastonmuutoksen pelätään aikaansaavan suuren sukupuuttoaallon. Merissä sukupuuttoa aiheuttaa ylikalastus.


title: Pseudomys glaucus

text: Pseudomys glaucus on sukupuuttoon kuollut hiirilaji, jota tavattiin Australiassa Queenslandissa ja Uuden Etelä-Walesin pohjoisosissa. Laji tunnetaan kolmesta näytteestä, eikä siitä etsinnöistä huolimatta ole tehty havaintoja vuoden 1956 jälkeen. Sukupuuton syytä ei tiedetä, mutta se johtui luultavasti elinympäristöjen tuhoutumisesta ja saalistuksesta. Lajin elinympäristöä ja ekologiaa ei tunneta.


title: Melomys rubicola

text: Yhtään lajin edustajaa ei oltu tavattu vuoden 2009 jälkeen, ja sille oli tehty jo elvytyssuunnitelma. Tutkijat palasivat Bramble Caylle vuonna 2014, mutteivät löytäneet yhtään yksilöä. Vuonna 2016 laji julistettiin kuolleeksi sukupuuttoon. Syyksi arvellaan merenpinnan kohoamista ja myrskytulvia, jotka ovat saattaneet peittää koko saaren vuonna 2014. Tutkimusryhmän mukaan "Melomys rubicola" on ensimmäinen ihmisen aiheuttaman ilmastonmuutoksen takia sukupuuttoon kuollut nisäkäslaji.


title: Proarticulata

text: Proarticulata on sukupuuttoon kuollut eläinkunnan pääjakso, joka eli ediacarakauden merissä noin 555 miljoonaa vuotta sitten.


title: Silmälasit

text: Silmälasit keksittiin Pohjois-Italiassa todennäköisesti 1280-luvulla. Alkuperäiseksi keksijäksi on useissa lähteissä väitetty Salvino D’Armatea, mutta tämä tieto on osoitettu vääräksi, ja alkuperäinen keksijä on jäänyt tuntemattomaksi. Arabeilla saattoi olla suurennuslaseja jo 1100-luvulla. Keisari Neron kerrotaan käyttäneen smaragdia gladiaattorikisojen seuraamiseen ajanlaskun alussa.


title: Monokkeli

text: Monokkelit, joita aluksi kutsuttiin ”silmäsormuksiksi” ("eye rings") esitettiin Englannissa noin vuonna 1800, vaikka niitä oli kehitetty Saksassa jo 1700-luvulla. Ensimmäiset monokkelit olivat metallikehyksellä reunustettuja pyöreitä linssejä. 1890-luvulla monokkelin kehystä muotoiltiin paremmin silmään istuvaksi, ja varakkaat saattoivat hankkia mittatilausmonokkelin, joka muotoiltiin kasvoista otetun kipsivaloksen avulla. 1900-luvun alussa kehitettiin kehyksetön monokkeli, jonka muotoilu oli halvempaa kuin kehyksellisen. Monokkelin suosio oli suurimmillaan 1800-luvun loppupuoliskolla, mutta se hävisi nopeasti käytöstä 1900-luvun alkupuolella, kun kehittynyt optiikka mahdollisti silmälasit, joiden linssit olivat eri vahvuiset. Nykyään monokkeli on käytännössä kadonnut lasityyppi.


title: Optometristi

text: 1800-luvulla silmälaseja tekivät ensin kiertävät linssinhiojat ja instrumenttimaakarit, jotka kaupustelivat myös ilmapuntareita, kaukoputkia ja suurennuslaseja. Sitten silmälasien teko siirtyi kelloseppien ammattikunnalle, jotka pitivät tarjolla yleisimpiä virheitä korjaavia valmissilmälaseja mutteivät välttämättä kyenneet räätälöimään linssejä asiakkaan tarpeen mukaan. Osa kellosepistä kuitenkin vähitellen kouluttautui "kelloseppäoptikoksi" ja hankki laitteet silmälasien räätälöintiin. Tehtävään opiskeltiin ammattikuntalaitoksen menetelmällä, jossa saattoi suorittaa kisällin tutkinnon neljän vuoden opissa olon jälkeen. Kisällin tutkinto oikeutti saamaan pohjoismaisen optikkokirjan, joka antoi pätevyyden muissakin Pohjoismaissa.


title: Etelänkylän isosilta

text: Sillat tehtiin Suomessa 1800-luvun alkuun saakka puusta. Suurissa silloissa oli kivitäytteiset hirsiarkut. Niiden perustaminen oli puutteellista, usein ne rakennettiin vain maan varaan ilman perustuksia. Siltojen rakentaminen ja kunnossapito oli talonpojille taloudellinen rasitus ja sitä vihattiin. Maalaki oli jo 1500-luvulta määrännyt, että sillat tuli kunnostaa kahdesti vuodessa. Kunnossapidon laiminlyönneistä oli määrätty runsaasti sakkoja. Sillat olivat huonokuntoisia, jopa tärkeät sillat ja niillä sattui tuhoisia onnettomuuksia. Siltojen kuntoa valvoi siltavouti, joka myös johti kunnostustöitä. Ylin valvoja oli nimismies.


title: Myllysilta

text: Ensimmäinen Myllysilta valmistui paikalle vuonna 1975. Sen suunnitteli Insinööritoimisto Eero Paloheimo & Matti Ollila, jossa suunnittelusta vastasi Ollila. Vuonna 1975 valmistuneen sillan rakentaminen maksoi 15 miljoonaa markkaa ja kesti 1,5 vuotta. Silta alkoi kuitenkin notkua jo heti valmistuttuaan. Toimisto myönsi tehneensä laskelmissa etumerkkivirheen. Siltaa korjattiin muun muassa vuonna 1987 Turun kaupungin kustannuksella. Kaupunki ei vaatinut toimistolta korvauksia, koska arvioitiin, että oikeudenkäynnin kulut olisivat tulleet liian suuriksi. Myllysillan vaurioitumisen on myös esitetty johtuneen virheellisestä koekuormituksen suorituksesta. Siltaa 1970-luvulla tutkineen laatuasiantuntija Pentti Ståhlmanin mukaan ongelmat olivat ennakoitavissa jo silloin, koska sen rakenne oli vääränlainen eikä esimerkiksi palkkirakenne kuten Martinsillassa.


title: Silmän evoluutio

text: Yksinkertaisin monisoluinen silmä on valoa aistiva pigmenttitäplä eliön pinnassa. Siinä hermosolut ja valoa aistivat solut saattavat vuorotella. Tämän tyyppisiä pintasolukosta kehittyneitä silmiä on kastemadoilla, joillain kotiloilla ja monilla värysmadoilla eli laakamadoilla. Esimerkiksi värysmatojen silmä ei aisti kuvaa, mutta havainnoi valon määrää ja tulosuuntaa.


title: Silmälasit

text: Aiemmin silmälasien linssit tehtiin lasista, mutta nykyään ne tehdään pääosin muovista. Muovilinsseillä on useita etuja lasisiin verrattuna: ne ovat esimerkiksi kevyempiä eivätkä rikkoonnu yhtä helposti.


title: Ikänäkö

text: Ikänäkö kehittyy yleensä noin 45 ikävuoden jälkeen, ja silmälasien linssejä on vahvennettava säännöllisesti, kunnes ikänäkö vakiintuu suunnilleen 60–65 vuoden iässä. Ikänäkö korjataan silmälaseilla tai leikkauksella. Ikänäköä ilmenee myös likinäköisillä, joilla se korjataan pienentämällä linssien miinusta, jolloin likinäköinen tarvitsee kahdet lasit: lukulasit pienemmällä miinuksella ja normaalit miinuslasit tai vaihtoehtoisesti moniteholinsseillä varustetut lasit. Laseissa voi myös olla toinen linssi lähinäköä ja toinen kauas katsomista varten. Likinäköisillä lähinäkö voi myös parantua niin, ettei lukulaseja tarvita lainkaan.


title: Silmän evoluutio

text:
Silmän evoluutio: Nisäkkäiden monimutkaisen silmän uskotaan kehittyneen evoluution kautta monien välivaiheiden kautta. Erilaisia ihmisen silmää yksinkertaisempia silmiä on monilla alkeellisemmilla eliöillä. Nämä silmät voidaan asettaa kehitysjärjestykseen. Silmä näyttää kehittyneen eliön ihon pinnassa olevista valoa aistivista soluista ensin kuoppamaiseksi, sitten neulanreikäkameraa muistuttavaksi. Lopulta silmä meni täysin umpeen esimerkiksi suojaksi loisia vastaan, ja siihen kehittyi värinäkö ja linssi havaitsemisen laadun parantamiseksi.
Silmä alkoi tutkijoiden mukaan kehittyä nopeasti kambrikaudella noin 540 miljoonaa vuotta sitten, jolloin merieliöt kehittyivät räjähdysmäisen nopeasti. Mustekalalla on lähes yhtä mutkikas silmä kuin nisäkkäillä, mutta sen rakenne on hieman erilainen.


title: Pitkäsilta

text: Yhdeksän metriä leveää puusiltaa korjattiin vuonna 1890 leventämällä se 10,6-metriseksi. Liikennemäärä sillalla oli kasvanut asutuksen levittyä 1870-luvulta lähtien Kallioon ja Sörnäisiin ja puisen sillan korjaukset häiritsivät pahasti liikennettä. Kaupunki aloitti uuden kestävämmän sillan suunnittelun vuonna 1899. Siltahanke oli kaikkinensa monipolvinen ja keskuttelutti sekä tavallisia kaupunkilaisia että sillanrakennuksen ammattilaisia. Pohdintaa aiheuttivat sillan mitat eli sen pituus, leveys, jänneväli ja alituskorkeus. Rakennusmateriaalivaihtoehdot olivat puu, kivi, teräs ja betoni; myös sillan arkkitehtuuri puhutti. Maineikkaat ulkomaiset urakoitsijat tarjosivat sillan rakennusta sekä betonista että teräksestä. Myös suomalaiset eturivin suunnittelijat tekivät ehdotuksia: vuonna 1901 kaupunki sai arkkitehti Bertel Jungin ja insinööri Gunnar Lindqvistin ehdotuksen graniittisesta kolminivelholvisillasta, jossa olisi ollut 50 metrin jänneväli. Sillan molempiin päihin oli suunniteltu rakennettavaksi näyttävät portaalit kansallisromantteen tyyliin. Kaupunki päätyi vuonna 1901 rakentamaan sittenkin vielä puusillan, joka valmistui seuraavana vuonna. Tätä neljättä puusiltaa jouduttiin korjaamaan alituiseen ja sillan uusiminen tuli esille jo vuonna 1907.


title: Nikola Pašić

text: Nikola Pašić (31. joulukuuta 1845 Zaječar – 10. joulukuuta 1926 Belgrad) oli serbialainen poliitikko ja yksi vuonna 1918 muodostetun Jugoslavian valtion perustajista. Hän toimi Serbian kuningaskunnan pääministerinä vuosina 1891–1892, 1904–1905, 1906–1908, 1909–1911 ja 1912–1918 sekä Serbien, kroaattien ja sloveenien kuningaskunnan (sittemmin Jugoslavia) pääministerinä 1918, 1921–1924 ja 1924–1926. Hän kokosi uransa aikana kaikkiaan 22 hallitusta.


title: Nikola Pašić

text: Pašić oli lähtöisin vaatimattomasta perheestä. Hän suoritti insinööriopintoja Belgradissa ja valmistui Zürichin teknisestä opistosta. Opiskeluaikanaan hän kiinnostui liberaaleista ja radikaaleista aatteista. Palattuaan vuonna 1873 Serbiaan Pašić liittyi Svetozar Markovićin johtamaan sosialistiseen ryhmään ja toimi "Oslobjenje"-nimisen (”vapautuminen”) lehden toimittajana. Hän osallistui vuosina 1876–1878 käytyyn sotaan Ottomaanien valtakuntaa vastaan. Pašić oli tyytymätön Serbian ruhtinas Milanin hallintoon ja siirtyi pian aktiivisesti politiikkaan. Hänet valittiin vuonna 1878 kansalliskokoukseen (skupština), jossa hänestä tuli autoritaarista monarkiaa vastustaneen opposition johtaja. Hän osallistui vuonna 1881 radikaalipuolueen perustamiseen. Vuonna 1883 Milanin hallinto kukisti radikaalipuolueen lietsoman kansannousun Timokin alueella ja langetti rangaistuksia monille puolueen johtajille. Kuolemantuomion saanut Pašić pakeni Bulgariaan ja asui siellä vuoteen 1889, jolloin Milan luopui kruunusta poikansa Aleksanterin hyväksi.


title: Nikola Pašić

text: Palattuaan Serbiaan Pašić toimi muun muassa skupštinan puhemiehenä ja kahdesti Belgradin pormestarina. Serbian pääministerinä hän oli ensi kerran helmikuusta 1891 elokuuhun 1892. Hän toimi samalla myös ulkoministerinä ja osallistuessaan vuonna 1892 kuninkaan valtiovierailuun hän loi henkilösuhteet Venäjän johtoon. Pašić oli Serbian lähettiläänä Pietarissa vuosina 1893–1894. Kuningas Aleksanteri kutsui 1894 isänsä Milanin takaisin Serbiaan ja säädätti uuden perustuslain, minkä jälkeen Pašić joutui jättämään lähettilääntehtävät. Kuningasisä Milania vastaan vuonna 1899 tehdyn murhayrityksen jälkeen Radikaalipuolueen johtajia syytettiin hankkeeseen sekaantumisesta ja Pašićia uhkasi kuolemantuomio. Hänet tuomittiin lopulta viideksi vuodeksi vankeuteen, mutta armahdettiin kokonaan Venäjän puututtua asiaan. Hän poistui sen jälkeen vapaaehtoisesti maasta ja palasi Milanin lähdettyä lopullisesti Serbiasta.


title: Nikola Pašić

text: Pašić kohosi Serbian politiikan hallitsevaksi hahmoksi sen jälkeen, kun vuonna 1903 toteutettu vallankaappaus nosti valtaan Karađorđević-sukuisen kuningas Pietarin. Pašić teki nyt radikaalipuolueesta maan johtavan voiman. Hän toimi helmikuusta 1904 alkaen Sava Grujićin hallituksen ulkoministerinä sekä samanaikaisesti pää- ja ulkoministerinä joulukuusta 1904 toukokuuhun 1905 ja uudelleen molemmissa tehtävissä toukokuusta 1906 kesäkuuhun 1908. Neljännen kerran Pašić oli pääministerinä vuosina 1909–1911, minkä jälkeen hallituksen johtoon tuli hänen kilpailijansa Milovan Milovanović. Pašić tuki Milovanovićia Turkkia vastaan suunnatun Balkanin liiton muodostamisessa ja palasi pää- ja ulkoministeriksi Milovanovićin kuoltua yllättäen vuonna 1912. Pašićin johdolla Serbia saavutti voiton vuonna 1912 ensimmäisessä ja seuraavana vuonna toisessa Balkanin sodassa, minkä seurauksena maan pinta-ala kaksinkertaistui. Varsinkin sotilaspiirit yrittivät saada Pašićin syrjäytetyksi, sillä hänen ei sittenkään katsottu tukevan riittävästi aluelaajennuksiin tähtäävää ulkopolitiikkaa. Kesäkuussa 1914 Pašićin hallituksen ja sotilasjohdon erimielisyydet Balkanin sodissa vallattujen alueiden hallinnosta johtivat perustuslailliseen kriisiin. Tilanne ratkaistiin tekemällä 24. kesäkuuta 1914 prinssi Aleksanterista maan sijaishallitsija, minkä seurauksena Pašićin asema vahvistui.


title: Nikola Pašić

text: Pašić oli vuosikymmenten ajan Serbian politiikan johtava hahmo ja radikaalipuolueen johtaja. Hän kannatti Venäjään suuntautunutta ulkopolitiikkaa, Balkanin pienten valtioiden liittoutumista ja Suur-Serbian luomista, mutta halusi välttää sodan Itävalta-Unkarin kanssa. Hän johti Serbian hallitusta myös koko ensimmäisen maailmansodan ajan. Pašić ei kannattanut jugoslavismia, mutta joutui hyväksymään eteläisten slaavien yhteisen valtion perustamisen sodan jälkeen. Hän pyrki varmistamaan, että serbit pysyisivät uudessa valtiossa hallitsevassa asemassa.


title: Nikola Pašić

text: Pašić kannatti serbien asuttamien alueiden liittämistä Serbiaan, muttei Balkanin eteläslaavilaisten kansojen yhdistämistä laajemmaksi liittovaltioksi tasaveroisin oikeuksin. Tämä ajoi hänet vastakkain sijaishallitsija Aleksanterin kanssa, joka kannatti jälkimmäistä ajatusta ja vahvisti vähitellen otettaan pakolaishallituksesta. Pašićin asema heikkeni Venäjän tsaarinvallan kukistumisen jälkeen, mikä pakotti hänet neuvotteluihin ja kompromissiin Ante Trumbićin johtaman Jugoslavian komitean kanssa. Tuloksena oli 20. heinäkuuta 1917 annettu Korfun julistus, joka loi pohjan sodanjälkeiselle Jugoslavian valtion perustamiselle. Pašić pyrki kuitenkin varmistamaan, ettei Jugoslavian komitea pääsisi syrjäyttämään Serbian pakolaishallitusta ympärysvaltojen yhteistyökumppanina. Hänen mielestään Serbialla tulisi olla yksinoikeus esiintyä eteläslaavilaisten kansojen nimissä myös sodan päätyttyä.


title: Nikola I

text: Nikola I Petrović-Njegoš (Краљ Никола I Петровић Његош) (7. lokakuuta 1841 Njegoš, Montenegro – 2. maaliskuuta 1921 Antibes, Ranska) oli Montenegron ruhtinas vuosina 1860–1910 ja kuningas 1910–1918. Hänen valtakaudellaan Montenegro sai itsenäisyydelleen kansainvälisen tunnustuksen vuonna 1878. Ensimmäisen maailmansodan aikana se kuitenkin miehitettiin, jolloin Nikolan oli lähdettävä maanpakoon. Hän oli Petrović-Njegošin suvun viimeinen hallitsija. Nikola I sai lempinimen Euroopan appiukko, kun hänen tyttärensä naitettiin eri maiden hoveihin.


title: Nikola Pašić

text: On edelleen epäselvää, missä määrin Pašić tiesi etukäteen Musta käsi -salaseuran suunnitelmasta salamurhata Itävalta-Unkarin arkkiherttua Frans Ferdinand. Ilmeisesti hän oli kuullut murhasuunnitelmasta ja teki ponnettomia yrityksiä sen toteutumisen ehkäisemiseksi. Saatuaan tiedon Pašić pyysi Serbian Wienin-lähettilästä varoittamaan Itävalta-Unkarin hallitusta, mutta varoitus oli muodoltaan niin kiertelevä, ettei todellista viestiä ymmärretty Wienissä. Hän määräsi myös salaliittolaiset pidätettäviksi heidän yrittäessään siirtyä Serbiasta Bosniaan, mutta määräystä ei noudatettu. Myöhemmin Pašić kiisti tienneensä hankkeesta etukäteen mitään. Kun Frans Ferdinand sitten ammuttiin Sarajevossa 28. kesäkuuta 1914, Itävalta-Unkari esitti Serbialle uhkavaatimuksen (ks. heinäkuun kriisi). Pašić oli aluksi valmis myöntymään siinä esitettyihin kohtuuttomiin vaatimuksiin, mutta hän tajusi sodan olevan väistämättä edessä ja varmisti Venäjän tuen Serbialle. Serbian vastaus Itävalta-Unkarille oli hyvin myöntyväinen, mutta siinä kuitenkin hylättiin eräät uhkavaatimuksen kohdista, mistä Itävalta-Unkari sai tekosyyn sodan julistamiselle.


title: Nikola Pašić

text:
Pašić kieltäytyi tunnustamasta uuden valtakunnan muodostuvan erillisistä kansallisuuksista, ja hän tulkitsi sen sijaan kroaatit, sloveenit, makedonialaiset sekä bosniakit pikemminkin eri uskontoja edustaviksi serbeiksi. Vuoden 1920 lopulla pidettyjen parlamenttivaalien jälkeen Pašić palasi tammikuun 1921 alussa koalitiohallituksen pääministeriksi ja ajoi ensitöikseen läpi yhtenäisvaltion luoneen perustuslain, joka hyväksyttiin parlamentissa kroaattien ja sloveenien vastustuksesta huolimatta kesäkuussa 1921. Perustuslaki tosiasiassa takasi serbien ylivallan ja loi vahvan keskitetyn hallinnon lakkauttamalla kaikki historialliset itsehallintoalueet. Vuoden 1921 lopulla Pašić syrjäytti jälleen muut puolueet ja kokosi hallituksen yksin radikaalipuolueen ministereistä.
Pašićin suhteet kuninkaaksi kohonneeseen Aleksanteriin sekä kroaattien ja sloveenien puolueisiin pysyivät jännittyneinä. Radikaalipuolue menetti parlamenttienemmistönsä toukokuun 1923 vaaleissa, mutta opposition virheiden ansiosta Pašić pystyi jatkamaan edelleen pääministerinä. Heinäkuussa 1924 pääministeriksi tuli välillä Ljubomir Davidović, mutta hankittuaan tukea muilta puolueilta Pašić onnistui palaamaan valtaan jo saman vuoden lokakuussa. Hän hajotti parlamentin helmikuussa 1925, mutta sai turvattua kapean enemmistön hallitukselleen vangituttamalla Kroatian talonpoikaispuolueen johtajia. Myöhemmin samana vuonna hän ryhtyi yhteistyöhön kyseisen puolueen ja sen johtajan Stjepan Radićin kanssa, mutta hallinnon keskittämistä vastustaneen Radićin vedettyä tukensa pois hallitukselta Pašić joutui eroamaan maaliskuussa 1926. Hieman myöhemmin hänen poikansa joutui epäilyksen alaiseksi paljastuneessa korruptioskandaalissa, mikä järkytti vanhaa miestä. Pašić kuoli joulukuussa 1926 vähän ennen 81-vuotispäiväänsä.


title: Nikola Petrović-Njegoš

text: Nikola on Mihail Petrović-Njegošin lapsi. Hänen äitinsä oli Geneviève Prigent (1919–1991). Vanhemmat erosivat vuonna 1949. Nikola meni naimisiin Francinen (s. 27. tammikuuta 1950 Casablancassa Marokossa) kanssa Trebeurdenissa Côtes-du-Nordissa 27. marraskuuta 1976.


title: Naisten äänioikeus

text: Suomi antoi kolmantena maailmassa ja ensimmäisenä Euroopassa naisille äänioikeuden vuonna 1906 osana yleistä ja yhtäläistä äänioikeutta. Samalla sallittiin naisille myös oikeus asettua ehdolle vaaleissa ja vuonna 1907 eduskuntaan valittiin maailman ensimmäiset naisparlamentaarikot.


title: Suomi Eurovision laulukilpailussa

text: Suomen edustajaksi valittiin Anneli Saaristo flamenco-tyylisellä iskelmällä "La dolce vita". Kappale on laulettu suomeksi, mutta sen nimi on italiaa. Vastoin ennakko-odotuksia se sai 76 pistettä ja sijoittui seitsemänneksi. Sitäkin parempi tulos oli todella lähellä, sillä Suomi oli viiden parhaan joukossa vielä viiden maan pisteiden puuttuessa. Viiden ensimmäisen äänestyskierroksen jälkeen Suomi oli toisena, ja vielä kymmenen äänestyskierroksen jälkeen Suomi oli kolmantena. Kappale sai toiseksi korkeimman potin eli 10 pistettä peräti neljästä maasta: Israelista, Turkista, Ranskasta ja Jugoslaviasta.


title: Suomi Eurovision laulukilpailussa

text: Vuonna 1977 Suomen edustajaksi lähti Monica Aspelund Aarno Ranisen sävellyksellä "Lapponia". Vuosi 1977 oli ennen vuotta 2006 ainoa kerta, jolloin Suomi on koskaan johtanut kilpailua yksin (vuonna 1961 Laila Kinnusen "Valoa ikkunassa" oli toisen äänestyskierroksen jälkeen jaetulla ykkössijalla Sveitsin kanssa). Suomi sai ensimmäiseltä pisteenjakajamaalta, Irlannilta täydet 12 pistettä (myös viimeinen täysi pistemäärä Suomelle ennen vuotta 2006) ja oli pitkään kolmen parhaan joukossa, mutta jäi lopulta kymmenenneksi. Kyseessä on toistaiseksi ainoa suomenkielinen laulu, joka on ollut jossakin vaiheessa johdossa sekä saanut Euroviisujen finaalissa 12 pistettä. Teräsbetonin "Missä miehet ratsastaa" ei saanut täysiä pisteitä finaalissa, mutta semifinaalissa täydet antoi Andorra ja Viro.


title: Suomi Eurovision laulukilpailussa

text: Suomalaiset saivat ensimmäistä kertaa itse äänestää edustajansa Eurovision laulukilpailuun postikorttiäänestyksellä. Suomen edustajaksi valittiin yksi 1960-luvun suosituimmista poplaulajista, Kristiina Hautala, joka esitti Esko Linnavallin sävellyksen "Kun kello käy". Esitys sai lopulta vain yhden pisteen (Norjasta) ja jäi jaetulle viimeiselle sijalle. Kapellimestarina toimi kolmatta kertaa Ossi Runne.


title: Suomi Eurovision laulukilpailussa

text: Suomen edustajiksi valittiin Jarkko ja Laura Toivo Kärjen ja Juha Vainion sanoittamalla laululla "Kuin silloin ennen". Suomi sai kuusi pistettä ja sijoittui 16 kilpailijamaan joukossa kahdenneksitoista. Ennen viimeistä äänestyskierrosta kilpailun uskottiin päättyvän kolmen maan voittoon, kunnes viimeisenä äänestänyt Suomi antoi yhden pisteen Britannialle ja sai aikaan sen, että kilpailu päättyi Alankomaiden, Espanjan, Ranskan ja Ison-Britannian väliseen yhteisvoittoon. Tästä suivaantuneena Suomi boikotoi yhdessä Ruotsin, Norjan, Tanskan, Portugalin ja Itävallan kanssa seuraavan vuoden kilpailua, joka järjestettiin Alankomaiden Amsterdamissa. Jotta vastaavilta tasatilanteilta vältyttäisiin, kilpailuihin luotiin sääntö, joka esti voiton jakamisen usean maan kesken.


title: Suomi Eurovision laulukilpailussa

text: Karsintojen kärkikolmikossa olivat Marjatta Leppäsen esittämä "Iltaisin", Viktor Klimenkon "Aurinko laskee länteen" ja Katri Helenan letkajenkka "Minne tuuli kuljettaa" tässä järjestyksessä. Eniten pisteitä kaupunkiraadeilta oli saanut Marjatta Leppänen, mutta Pohjola-raati oli ilmoittanut suosikikseen Klimenkon kappaleen. Edustajan valinta jäi Ylen johdon tehtäväksi. Yleisradio teki päätöksen Klimenkon hyväksi. Napolissa Suomi jäi nollille Belgian, Saksan ja Espanjan kanssa. Voittajakappale ”Poupée de cire, poupée de son” muistutti jossain määrin Katri Helenan ”Minne tuuli kuljettaa” -letkajenkkaa, mikä nostatti Suomessa uudelleen kritiikin väärän kappaleen lähettämisestä. Kapellimestarina toimi viidennen ja viimeisen kerran George de Godzinsky.


title: Eurovision laulukilpailu 2009

text: Suomea Eurovision laulukilpailussa edusti elektronista tanssimusiikkia esittävä Waldo's People kappaleellaan ”Lose Control”. Tämän vuoden myötä Suomi oli jo neljännen kerran mukana finaalissa. Suomella uskottiin olevan hyvät mahdollisuudet pärjätä erityisesti finaalissa, sillä esimerkiksi illan loppupuolella sijainnutta esiintymisnumeroa pidettiin yhtenä koko kilpailun parhaista. Menestys jäi kuitenkin odotettua huonommaksi, sillä Suomi sijoittui finaalissa lopulta viimeiseksi 22 pisteellä. Suurimpana syynä laihahkoon menestykseen pidetään yleisesti harjoitusvideon, jonka perusteella tuomaristo antoi pisteensä finaalissa, epäonnistumista. Toisaalta Suomi sijoittui jo semifinaalissa huonosti ja pääsikin jatkoon vain tuomariäänien avulla.


title: Suomi Eurovision laulukilpailussa

text: Suomen edustajana oli melko tuntematon gospel-laulaja Nina Åström kappaleella "A Little Bit". Raati oli pannut karsinnoissa Nylon Beatin johtoon, ja toisena oli Anna Eriksson kappaleella "Oot voimani mun", Åström oli tässä vaiheessa kolmantena. Kun tuli kansalaisten vuoro äänestää, loppuratkaisu oli täynnä dramatiikkaa, sillä kansalaiset antoivat runsaasti ääniä Nightwishin "Sleepwalkerille". Tämän seurauksena Nylon Beat putosi viidenneksi ja Nightwish oli kolmas Erikssonin jäädessä toiseksi. Vaikka Åström oli katsojaäänestyksessä toinen ja tuomaripisteissä kolmas, yhteispisteet riittivät nostamaan hänet voittoon. "A Little Bit" -kappaleen sijoitus kilpailussa oli 24 kilpailijan joukossa 18. Pistemäärä oli myös 18, joista Virosta tuli 7, Alankomaista 5, Romaniasta 4 ja Ruotsista 2 pistettä.


title: Suomen presidentinvaali 2018

text: Sen jälkeen, kun Niinistö toukokuussa 2017 kertoi tavoittelevansa jatkokautta, "Ilta-Sanomat" teetti Taloustutkimuksella uuden mielipidekyselyn. Kyselyn tuloksen perusteella Niinistö saisi 72 prosenttia äänistä, Haavisto 12 prosenttia, Matti Vanhanen 3 prosenttia, Eero Heinäluoma 3 prosenttia, Merja Kyllönen 2 prosenttia, Sampo Terho 1 prosenttia, Sari Essayah 1 prosenttia ja Anna-Maja Henriksson 0 prosenttia. 5 prosenttia ilmoitti, ettei osannut sanoa, 2 prosenttia aikoi äänestää jotakuta muuta ja 1 prosentti vastasi, että ei aio äänestää. Mikäli Niinistön ja Haaviston välillä järjestettäisiin toinen kierros, 76 prosenttia ilmoitti äänestävänsä Niinistöä ja 19 prosenttia Haavistoa. Kyselyn virhemarginaali oli 2,5 prosenttiyksikköä. Marraskuussa 2017 Ylen tekemän kyselyn mukaan Niinistö saisi 80 prosenttia äänistä ja Haavisto 10 prosenttia. Alma Media omistaa "Iltalehden" ja se on tilannut myös Tietoykköseltä mielipidemittauksia. Alma Media omistaa itse osittain osakkuusyhtiön kautta myös Tietoykkösen, joka on osa Keskisuomalainen Oyj:tä.


title: Suomi Eurovision laulukilpailussa

text: Mukaan on laskettu ainoastaan Suomelle finaalissa saadut pisteet. Suomi ei osallistunut kilpailuihin vuosina 1995, 1997, 1999, 2001 ja 2003. Vuosina 2004, 2005, 2010, 2012, 2015, 2016 ja 2017 Suomi ei selviytynyt finaaleihin. Vuodesta 2004 lähtien myös semifinaaleissa karsiutuneet maat ovat voineet äänestää finaalissa.


title: Hieronymus

text: Pyhä Hieronymus (Latinaksi: Eusebius Sophronius Hieronymus, kreikaksi: Εὐσέβιος Σωφρόνιος Ἱερώνυμος) (noin 347 Stridonissa – 30. syyskuuta 420 Betlehemissä) oli pappi, teologi ja historioitsija, joka käänsi Raamatun hepreasta ja kreikasta latinan kielelle. Tämä käännös, "Vulgata", on edelleen katolisen kirkon virallinen Raamatun versio. Hieronymus luetaan kirkkoisien joukkoon. Katolinen kirkko lukee hänet yhdeksi kirkonopettajista, joksi hänet korotettiin vuonna 1298. Pyhä Hieronymus oli muun muassa pyhän Augustinuksen (354 – 430), pyhän Ambrosiuksen (n. 340 – 397) ja pyhän Johannes Khrysostomoksen (347 – 407) aikalainen. Läntisessä kristinuskossa häntä muistetaan 26. syyskuuta ja itäisessä 15. kesäkuuta. Hieronymusta kunnioitetaan esimerkiksi arkeologien, kirjastonhoitajien, kirjastojen, koululasten, opiskelijoiden ja kääntäjien suojeluspyhimyksenä.


title: Hieronymus

text: Hieronymuksen merkittävin historiallinen teos on kuitenkin "De viris illustribus", jonka hän kirjoitti Betlehemissä vuonna 392. Sen nimi ja kokoonpano on lainattu Suetoniukselta. Se sisältää lyhyet elämäkerralliset ja kirjalliset tiedot 135:stä kristillisestä kirjoittajasta, Pyhästä Pietarista Hieronymukseen itseensä. Ensimmäiselle seitsemällekymmenelle kahdeksalle kirjoittajalle päälähteenä on käytetty Eusebioksen "Kirkkohistoriaa", loppuosalle Arnobiuksesta ja Lactantiuksesta alkaen hän käytti omia tietolähteitään.


title: Hieronymus

text: Hieronymuksen hagiografisia eli pyhimyksistä kertovia teoksia ovat:Niin kutsuttu "Martyrologium sancti Hieronymi" on epäaito. Sen kirjoitti ilmeisesti joku läntisen kirkon munkki 500-luvun loppupuolella tai 600-luvun alussa. Se viittaa Hieronymuksen "Vita Malchi" -teoksen alkuun, jossa hän on ilmaissut aikomuksensa kirjoittaa apostolisen ajan pyhimyksistä ja marttyyreistä.


title: Hieronymus

text: Yksi Hieronymuksen varhaisimmista yrityksistä historian alalla on "Chronicon" (myös "Temporum liber"), jonka hän kokosi noin vuonna 380 Konstantinopolissa. Se oli latinankielinen käännös Eusebioksen "Chroniconin" toisen osan muodostavista kronologisista taulukoista, ja siihen kuului myös lisäykset vuosille 325–379. Huolimatta useista Eusebiokselta peräisin olleista virheistä sekä joistakin Hieronymuksen omista virheistä, Hieronymus tuotti arvokkaan teoksen jo pelkästään sen vuoksi, että se antoi sykäyksen Prosperuksen ja Cassiodoruksen myöhemmille aikakirjoille.


title: Heikki

text: Heikki on suomalainen miehen etunimi, Henrik-nimen suomenkielinen muunnelma. Suomalaisessa kalenterissa Heikin nimipäivä on 19. tammikuuta, Pyhän Henrikin muistopäivänä. Ortodoksisessa kalenterissa nimi Heikki esiintyy useilla vuoden päivillä.


title: Elmo (nimi)

text: Elmo on miehen nimi. Nimi johtuu mahdollisesti germaanisten kielten kypärää tai suojelusta tarkoittavasta sanasta "helm", mutta voi olla myös muunnos latinalaisesta nimestä "Erasmus". Toisten tietojen mukaan Elmo on johdettu naisennimestä Elma. Pyhä Elmo (oik. Formian Pyhä Erasmus) on merenkulkijoiden suojeluspyhimys, jonka mukaan ovat saaneet nimensä myös Pyhän Elmon tulet.


title: Hieronymuksen luostari

text:
Hieronymuksen luostari on Lissabonissa Portugalissa sijaitseva Unescon maailmanperintökohde. Luostarin tieltä purettiin vuonna 1502 Henrik Purjehtijan 1300-luvulla perustama Santa Marian luostari. Hieronymuksen luostari rakennettiin kunnioittamaan Vasco da Gaman merireitin Intiaan löytymistä. Sen kirkossa on hänen hautansa.
Rakennustyyliltään Hieronymuksen luostari ei edusta erityisesti mitään tyylisuuntaa. Nykyään luostarin kirkossa, joka vaurioitui pahoin vuoden 1775 maanjäristyksessä, pidetään enimmäkseen musiikkitapahtumia.


title: Saarnaajan kirja

text: Saarnaajan kirjan hepreankielinen nimi "Koheleth" merkitsee varsinaisesti seurakuntakokouksen johtajan tointa. Hieronymuksen Vulgatassa käyttämä käännös sanalle on ollut "ecclesiastes". Englanniksi sana on käännetty "the Preacher", Lutherilla saksaksi "der Prediger", ja edelleen suomeksi "Saarnaajaksi". Monet nykyiset tutkijat kuitenkin hylkäävät tällaisen käännöksen, sillä se antaisi ymmärtää, että alkuperäisellä sanalla olisi haluttu viitata jotenkin uskonnolliseen hahmoon. Kirjan teksti ei kuitenkaan viittaa sellaiseen. Parempi käännös sanalle voisi olla "Opettaja", mutta tämäkään ei tavoita täysin heprean sanan alkuperäistä merkitystä.


title: Hieronymus

text: Periaatteessa kaikki Hieronymuksen opillisiin kysymyksiin liittyvät teokset ovat enemmän tai vähemmän luonteeltaan rajun poleemisia. Ne on suunnattu oikeaoppista uskoa vastaan hyökänneitä vastaan. Jopa Didymos Sokean Pyhästä Hengestä tekemän tutkielman latinankielinen käännös (aloitettu Roomassa 384, valmistunut Betlehemissä) on luonteeltaan apologeettinen ja suunnattu areiolaisia ja pneumatomakhian kannattajia vastaan. Sama pätee hänen versioonsa Origeneen teoksesta "De principiis" (noin 399), jonka tarkoituksena on ollut korvata Rufinuksen epätarkka käännös.


title: Hieronymos Rhodoslainen

text: Hieronymos oli Aristoteleen oppilas ja Arkesilaoksen aikalainen. Hän vaikuttaa eläneen Ptolemaios II Filadelfoksen aikaan saakka. Cicero, joka kyseenalaistaa Hieronymoksen oikeuden peripateetikon titteliin, mainitsee tämän usein. Ciceron mukaan Hieronymos katsoi, että korkein hyvä tarkoitti samaa kuin vapaus kivuista ja huolista, ja kielsi, että nautintoa tulisi etsiä sen itsensä vuoksi.


title: Leonardo da Vinci

text: Teoksen "Neitsyt Maria, Jeesuslapsi, lammas ja Pyhä Anna" kompositiossa on jälleen hahmoja maisemassa, jota Wasserman kuvaa ”henkeäsalpaavan kauniiksi”. Teoksen sommittelu palaa kuvaan Pyhästä Hieronymuksesta, jossa hahmo on asetettu kuvatasoon nähden vinoon. Maalauksesta tekee epätavallisen se, että siinä on kaksi vinoon asetettua hahmoa päällekkäin. Maria istuu äitinsä Pyhän Annan polvella. Hän nojaa eteenpäin pidelläkseen Jeesuslasta, joka leikkii rajusti lampaan kanssa – lammas on merkki hänen omasta lähestyvästä uhrauksestaan. Maalauksesta tehtiin useita kopioita ja se vaikutti Michelangeloon, Rafaeliin ja Andrea del Sartoon ja heidän kauttaan Pontormoon ja Correggioon. Erityisesti venetsialaiset taidemaalarit Tintoretto ja Veronese omaksuivat uuden muodin sommitelmissaan.


title: WhatsApp

text: WhatsApp Messenger on Brian Actonin ja Jan Koumin vuonna 2009 julkaisema alustariippumaton pikaviestinpalvelu älypuhelimille. Sillä pystyy tekstin lisäksi lähettämään kuvia, videoita, GIF-animaatioita, ääniviestejä, soittamaan puheluita ja videopuheluita, jakamaan omia yhteystietoja ja joiden lisäksi pystyy jakamaan oman sijainnin netin tai GPS:n kautta. Ukrainalaissyntyinen Koum lopetti työt yhtiössään toukokuussa 2018.


title: WhatsApp

text: Ohjelmisto on saatavana Android-, Blackberry OS-, Blackberry 10-, iOS-, Sailfish-, Series 40-, Symbian- sekä Windows Phone -käyttöjärjestelmille. Tosin palvelu on ryhtynyt sulkemaan tilejä, jotka ovat käyttäneet Sailfish OS:lle tehtyä MitaKuuluu -ohjelmaa. Aiemmin sovellus muuttui ensimmäisen vuoden käytön jälkeen maksulliseksi, mutta vuonna 2016 käyttö muuttui ilmaiseksi. Vuoden 2016 lopussa WhatsApp lakkasi toimimasta iPhone 3GS -puhelimissa sekä iOS 6 -käyttöjärjestelmää käyttävissä puhelimissa. Android-puhelinten osalta WhatsApp lakkaa toimimasta Android 2.1- ja 2.2-käyttöjärjestelmiä käyttävistä puhelimista sekä Windows Phone 7:stä. Heinäkuussa 2017 WhatsApp häviää myös BlackBerry OS ja BlackBerry 10 -käyttöjärjestelmistä sekä Nokian vanhoista S40- ja Symbian S60 -järjestelmistä.


title: WhatsApp

text:
Helmikuussa 2014 yhteisöpalvelu Facebook osti WhatsAppin noin 11,6 miljardilla eurolla omistukseensa tarkoituksenaan kehittää sitä oman kilpailevan tuotteensa Facebook Messengerin rinnalla. Ostoa seurasi käyttökatko, jonka takia monet kilpailevat pikaviestinpalvelut, kuten TextSecure ja Telegram, näkivät kasvua käyttäjäkunnissaan.
WhatsAppin kaikki viestintämahdollisuudet ovat maksuttomia. Ne tarvitsevat vain internet-yhteyden:Vuonna 2017 WhatsApp otti käyttöön Oma Tila-ominaisuuden. Käyttäjä voi laittaa omaan tilaansa kuvia ja maksimissaan kahden minuutin pituisia videoita, joihin voi myös piirtää ja liittää hymiöitä ja tekstiä.


title: WhatsApp

text: 18. marraskuuta 2014, Open Whisper Systems ilmoitti yhteistyöstä WhatsAppin kanssa sisällyttää Signalissa käytetty päästä päähän -salausprotokolla WhatsAppin jokaiseen asiakasohjelmaan. Open Whisper Systems ilmoitti, että salaus oli jo käytössä WhatsAppin viimeisimmässä Android-versiossa ja että tuki muille alustoille, ryhmä/mediaviesteille sekä avaimenvarmennukseen tulisivat pian. WhatsApp vahvisti yhteistyön toimittajien kysyessä asiaa.


title: WhatsApp

text:
WhatsApp-palvelun käyttöehdoissa käyttäjältä edellytetään EU-alueella 16 vuoden ikää. Muualla kuin EU-alueella ikäraja on 13.
Lokakuussa 2015 julkaistun kyselyn (Polaris Nordic Digital Music Survey 2015. YouGov, Teosto, Tono, Koda, 2015) mukaan WhatsAppia käyttäisi n. 52 % 12-65-vuotiaista suomalaisista. Tämä tarkoittaisi, että suomalaisia WhatsAppin käyttäjiä olisi yhteensä n. 2 miljoonaa. Nuorten 12-17-vuotiaiden osalta lukema olisi samaisen kyselyn mukaan n. 89 %, mutta tähän lukemaan tulee suhtautua varauksella kyseisen ikäisten vastaajien pienen määrän vuoksi.


title: WhatsApp

text: 4. marraskuuta 2014, WhatsApp sai kaksi pistettä seitsemästä Electronic Frontier Foundation -järjestön pikaviestinvertailussa, jossa keskityttiin yksityisyyteen ja tietoturvaan. WhatsApp sai yhden pisteen siitä, että se salaa käyttäjän ja palvelimen välisen viestinnän ja toisen siitä, että ulkopuolinen taho oli tarkastanut lähdekoodin viimeisen 12 kuukauden aikana. WhatsApp menetti pisteitä siitä, että yhteydenpitoja ei salattu avaimilla joihin ylläpitäjillä ei ollut pääsyä, käyttäjät eivät voineet varmistaa ettei yhteydenpidossa ollut tapahtunut mies välissä -hyökkäystä, menneet viestit eivät olleet turvattuja jos vanhat salausavaimet varastettiin, lähdekoodi ei ollut avoin itsenäiselle tarkastelulle eikä turvasuunnittelua ollut dokumentoitu riittävän hyvin.


title: Winamp

text: Seuraava suuri julkaisu, Winamp3 julkaistiin 9. elokuuta 2002. Winamp3:a kehitettiin rinnakkain Winamp 2:n kanssa. Monien käyttäjien mielestä tämä versio käytti kuitenkin liikaa järjestelmäresursseja ja oli epävakaa (ja siitä jopa puuttui joitain arvostettuja ominaisuuksia, kuten mahdollisuus etsiä numeerisesti ja kronologisesti kaikkien soittolistalla olevien raitojen summa). Lisäksi Winamp3:n uusi ohjelmistorunko ei sisältänyt taaksepäin yhteensopivuutta Winamp 2 skineille ja plugineille. Suuri puute oli se, että SHOUTcast pluginia ei tuettu, eikä Winamp3-versiota SHOUTcastista ikinä julkaistu. Tämän seurauksena Winamp-käyttäjät vaihtoivat takaisin Winamp 2:een. Nullsoft kuunteli käyttäjiään ja keskittyi vanhempaan ja vakaampaan ohjelmaan.


title: Wipeout

text:
Alkuperäinen "Wipeout" julkaistiin Euroopassa yhdessä PlayStationin kanssa syyskuussa 1995. Kyseessä oli myös konsolin ensimmäinen ei-japanilainen peli. Peli julkaistiin Yhdysvalloissa 2 kuukautta myöhemmin. Peli nousi kaikilla alustoilla pelilistojen kärkeen; Euroopassa ja Pohjois-Amerikassa myytiin yhteensä 1,5 miljoonaa kappaletta. Peliä myydään myös PS3:lle ja PSP:lle PlayStation Storen kautta.
"Wipeout 2097" (USA:ssa "Wipeout XL") vei Wipeout-brändiä eteenpäin merkittävästi. Pelissä oli uusia ratoja, uusia aluksia ja uusia aseita, kuten erityisen näyttävä "Quake Disruptor" (joka lähetti aaltomaisen maanvyörymän rataa pitkin), joista kaikista tuli välitön menestys. Koska uusia pelaajia oli tullut huomattavasti lisää, pelissä oli helpompi oppimiskynnys samalla kun loppuradoilla vaikeustaso oli viritetty äärimmilleen veteraanipelaajia varten.


title: Telegram

text: Telegram-sovellus julkaistiin iPhone-puhelimille 14. elokuuta 2013, ja sen alfaversio julkaistiin 20. lokakuuta 2013 Android-puhelimille. Kun pikaviestintäsovellus WhatsApp kaatui yli kolmeksi tunniksi helmikuun lopussa 2014, Telegram keräsi lähes viisi miljoonaa käyttäjää.


title: Safari (selain)

text: Steve Jobs ilmoitti 7. tammikuuta 2003, että Apple oli kehittänyt oman www-selaimensa nimeltään Safari. Sinä päivänä ilmestyi ensimmäinen beta-versio, jota seurasi joukko virallisia ja epävirallisia versioita, kunnes versio 1.0 julkaistiin 23. kesäkuuta 2003. Alun perin erikseen ladattava Safari-ohjelma toimitettiin käyttöjärjestelmän Mac OS X 10.3 mukana 24.10.2004 julkaistuna versiona oletusselaimena. Silloin Macille tehty Internet Explorer jäi vain vaihtoehtoselaimeksi. Käyttöjärjestelmäversion Mac OS X 10.4 julkaisussa 29. huhtikuuta 2005 Safarista tuli ainoa mukana toimitettava selain. Myös Microsoft lopetti Internet Explorerin Mac-versioiden ylläpidon vuonna 2005.


title: Arimaa (peli)

text: Arimaata pelataan shakkilaudan kaltaisella 8×8 ruudun laudalla, jonka neljä ruutua, c3, f3, c6 ja f6 ovat "ansaruutuja". Kummallakin pelaajalla, kullalla ja hopealla, on kuusitoista nappulaa. Vahvimmasta heikoimpaan lueteltuna nappulat ovat: elefantti (), kameli (), kaksi hevosta (), kaksi koiraa (), kaksi kissaa () ja kahdeksan jänistä (). Shakkinappuloita käytettäessä näitä vastaavat järjestyksessä kuningas, kuningatar, tornit, lähetit, ratsut ja sotilaat.


title: Arimaa (peli)

text: Eräs tietokoneshakissa käytetty, mutta arimaassa toimimaton tekniikka ovat loppupelitietokannat. Shakkipelit päätyvät toisinaan ratkaisun kannalta epäselvään tilanteeseen, jossa on vain vähän nappuloita jäljellä: esimerkiksi kuningas, ratsu ja sotilas vastaan kuningas ja torni. Takautuvaa analyysiä käyttäen on mahdollista rakentaa täydellinen taulukko oikeista siirroista tällaisissa tilanteissa. Ohjelman tarvitsee vain hakea oikea siirto tietokannasta sen sijaan että se joutuisi itse laskemaan, mikä antaa sille etulyöntiaseman ihmistä vastaan. Arimaa sen sijaan päätyy vastaavaan loppupeliin vain harvoin. Tasavahvojen nappuloiden vaihtaminen on arimaassa harvinaisempaa kuin shakissa, joten kun paljon nappuloita on lyöty, tilanne on epäselvä vain harvoin. Keskimääräisessä arimaa-pelissä tehdään vain kahdeksan lyöntiä (shakissa seitsemäntoista) ja parhaat ihmispelaajat voivatkin usein voittaa parhaat arimaa-ohjelmat menettämättä yhtäkään nappulaa kuten tapahtui vuoden 2007 haasteottelun viidennessä pelissä.


title: Arimaa (peli)

text: Ansaruutuun joutuva nappula on lyöty ja joutuu pois pelistä, ellei ansaruudun vieressä (jossakin neljästä pääilmansuunnasta) ole toista omaa nappulaa. Jos hopea on siirtovuorossa oheisessa pelissä, hän voi lyödä kultaisen hevosen d6:sta työntämällä sen c6:een d5:ssä olevalla elefantillaan. Ansaruudussa oleva nappula tulee lyödyksi myös silloin, jos sen vieressä olevat omat nappulat siirtyvät pois. Jos siis esimerkiksi hopeinen jänis c4:stä ja hopeinen hevonen c2:sta siirtyvät pois, vapaaehtoisesti tai vastustajan vetäminä tai työntäminä, hopeinen jänis c3:ssa joutuu lyödyksi.


title: Arimaa (peli)

text: Pelin alussa lauta on tyhjä. Kulta aloittaa sijoittelemalla kaikki kuusitoista nappulaansa mihin tahansa haluamaansa järjestykseen ensimmäiselle ja toiselle riville. Hopea katsoo kullan nappuloiden järjestyksen ja asettelee sitten omat nappulansa riveille seitsemän ja kahdeksan. Oikealla oleva kuva näyttää yhden mahdollisen aloitusjärjestyksen.


title: Arimaa (peli)

text: Kun nappulat on aseteltu laudalle, kulta aloittaa ensimmäisen siirtonsa. Siirto koostuu vähintään yhdestä ja korkeintaan neljästä askeleesta. Jokaisella askeleella pelaaja voi siirtää yhtä omaa nappulaansa yhden ruudun vasemmalle, oikealle, eteenpäin tai taaksepäin. Jänikset eivät voi ottaa askelta taaksepäin; muuten kaikki nappulat liikkuvat keskenään samalla tavalla. Siirron askeleet voidaan keskittää yhdelle nappulalle tai jakaa useammalle nappulalle missä järjestyksessä tahansa. Siirron on muutettava pelitilannetta: pelaaja ei voi esimerkiksi ottaa nappulalla yhtä askelta eteen ja sitten yhtä taakse näin käytännössä ohittaen koko siirron.


title: Arimaa (peli)

text: Vastustajan vahvemman nappulan vieressä (missä tahansa neljästä pääilmansuunnasta) oleva nappula on "jäätynyt" (engl. "frozen"), jos sen vieressä ei myös ole omaa nappulaa. Myös jäätynyt nappula jäädyttää vastustajan vielä heikomman nappulan. Hopeinen jänis a7:ssä on jäätynyt, mutta d2:ssa oleva jänis voi liikkua, sillä sen vieressä on toinen hopeinen nappula. Samalla tavalla myös kultainen jänis b7:ssä on jäätynyt mutta kultainen kissa c1:ssä ei ole. A6:ssa ja b6:ssa olevat koirat eivät jäädytä toisiaan, sillä ne ovat yhtä vahvoja. Elefantti ei ikinä jäädy, sillä mikään ei ole sitä vahvempi, mutta se voi silti joutua saarroksiin (lue lisää englanninkielisestä Wikikirjastosta).


title: Arimaa (peli)

text: Pääsääntöisesti kannattaa myös pitää nappulansa lähekkäin, sillä kiinni toisissaan olevat omat nappulat eivät koskaan ole jäätyneitä – jäniskin vapauttaa vastustajan elefantin jäädyttämän nappulan sen viereen siirtyessään. Muista erillään oleva nappula joutuu helposti ensin jäädytetyksi ja sitten lyödyksi. Elefantti on tässä suhteessa poikkeus, sillä sitä ei voida jäädyttää. Elefantti on erittäin tärkeä nappula, joka ottaa ainakin yhden askeleen keskimäärin noin joka toisessa siirrossa. Se kannattaa liikkuvuuden takaamiseksi pitää melko keskellä, jotta se ehtii yhdessä vuorossa minkä tahansa ansan viereen turvaamaan sen laudan kahdeltatoista keskimmäiseltä ruudulta.


title: Arimaa (peli)

text: Koska lyöminen on mahdollista vain saamalla vastustajan nappula ansaruutuun (esim. c6), jonka viereisissä ruuduissa (c5,b6,d6,c7) hänellä ei ole nappuloita ja toisaalta vain tällaisesta ruudusta nappula voi joutua ansaruutuun, on näiden ruutujen hallinta tärkeää. Ansaruudun vieressä oleva elefantti tekee mahdottomaksi lyömisen tähän ansaan, sillä elefanttia ei voida vetää eikä työntää. Kaksi mitä tahansa nappulaa naapuriruuduissa suojaavat ansan siirron ajaksi, elleivät vastustajan nappulat sijaitse täysin optimaalisesti. Alussa kumpikin hallitsee oman kenttäpuoliskonsa ansoja, mutta pelin edetessä ansaruutujen hallinnasta kehkeytyy kilpailu, jonka johdosta tilanne voi hyvin olla jopa sellainen, että kaikkien neljän ansan ympärillä on kummankin pelaajan nappuloita ja lyöminen siis väliaikaisesti mahdotonta.


title: Arimaa (peli)

text:
Edellä mainituista nappuloiden ominaisuuksista johtuu käytettyjen alkuasemien jonkinasteinen vakiintuneisuus. Alla olevassa kulta käyttää edelleen yleisimmin käytettyä keksijänsä (oik. Toby Hudson) mukaan nimettyä symmetristä "99of9"-asetelmaa ja hopea vastaa huippupelaajien nykyisin suosimaan tapaan symmetrian rikkovalla avauksella. Tämä on tavanomaista, sillä hopea voi reagoida kullan alkuasemaan pannessaan omat nappulansa laudalle, mikä on hyvin tarkkaan sopiva kompensaatio siitä, että kulta on nyt siirtovuorossa. Ero eri värien voittamien pelien määrässä ei ole tilastollisesti merkittävä
Kuten edellä mainittiin, on elefantti syytä olla keskellä sekä jänikset takarivillä ja reunasarakkeella. Kissojen ja koirien kannattaa pysytellä turvassa; omien ansojen hallintaan niitä voidaan kuitenkin hyvin käyttää. Hevosten on oltava hyökkäysvalmiudessa. Pelin alkuaikoina kaikki jänikset olivat tavallisesti takarivissä, mutta nykyään kaksi niistä on lähes aina reunimmaisilla sarakkeilla. Tähän ei ole niinkään syynä se, että niitä siellä niin kipeästi tarvittaisiin, vaan että arvokkampaa nappulaa ei kannata näille huonoimmille ruuduille panna, takarivin keskimmäiset ruudut vapautuvat tärkeämpään käyttöön ja puolustus pysyy yhtenäisenä. Ansan takana olevaa nappulaa ei ole aiheellista siirtää toisin kuin hevosia, joten elefantin ottaessa yhden keskustaruudun jäävät toisen keskustaruudun lisäksi eturivistä ruudut b2 ja g2 hevosten käyttöön, jotka kulta niihin sijoittaakin. Kamelin pitää varoa elefanttia alkupelissä, ja sen voi jättää takariviinkin. Tässä se kuitenkin on edessä ja ainoat eturivin jänikset ovat reunoilla. Kissat ja koirat ovat ruuduilla c2,d1,e1 ja f2. Niiden järjestyksellä ei juuri ole väliä, alkuperäinen 99of9 oli tällainen, mutta samaa nimeä käytetään yhtä lailla, on ansojen takana sitten kissoja tai koiria.


title: Arimaa (peli)

text: Arimaa-ohjelmien heikkous avauksissa korostuu entisestään, kun huomioidaan, että aloitusasemat ovat pelaajien valittavissa. Shakissa aloitusasema pysyy samana, joten ohjelmille on mahdollista tehdä etukäteen avauskirjastoja, joiden ansiosta ne tietävät parhaat linjat ja tekevät jopa yli kymmenen siirtoa ennen kuin alkavat "ajatella" itsenäisesti. Ihmisetkin opettelevat avauksia, mutta kykenevät siihen tietokoneita rajoitetummin. Arimaassa on kuitenkin miljoonia mahdollisia avausasemia, joten ohjelmilla ei aluksi ollut lainkaan avauskirjastoa. Viime vuosina avausasemien suhteen on opittu tiettyjä periaatteita, joiden perusteella mielekkäitä avausasemia on vain joitain kymmeniä, jotka nekin muistuttavat melko lailla toisiaan. Kuitenkin jo parin-kolmen siirron jälkeen jokaiseen siirtoon sisältyvien neljän askeleen ja avausasemien pienten eroavaisuuksien johdosta nappulat sijaitsevat käytännössä joka pelissä eri lailla, joten avausten ulkoa opettelusta ei ole hyötyä.


title: Pieter Willem Botha

text: Botha menehtyi sydänkohtaukseen kodissaan Western Capessa 31. lokakuuta 2006 90 vuoden iässä.


title: Pieter Willem Botha

text: Pieter Willem Botha (yleisesti käytetty muoto P. W. Botha, 12. tammikuuta 1916 Paul Roux – 31. lokakuuta 2006 Wilderness) oli eteläafrikkalainen poliitikko, joka toimi maansa pääministerinä vuosina 1978–1984 sekä valtiollisena presidenttinä vuosina 1984–1989. Ennen pääministeriyttään Botha toimi maansa puolustusministerinä vuodesta 1966. Etelä-Afrikan parlamentissa Botha vaikutti vuodesta 1948 valtiolliseen presidenttiyteensä asti. Bothan lempinimi oli "Die Groet Krokodil" eli suuri krokotiili. Botha oli viimeinen apartheidiä tukenut Etelä-Afrikan valtiollinen presidentti.


title: Pieter Willem Botha

text: Botha syntyi afrikaaneriperheeseen Paul Rouxissa, Oranjen vapaavaltion provinssissa. Hänen isänsä Pieter Willem Botha Sr. oli taistellut kommandona toisessa buurisodassa ja hänen äitinsä Hendrina Christina Botha oli ollut vanki brittien keskitysleirissä sodan aikana. Botha opiskeli Oranjen vapaavaltion yliopistossa Bloemfonteinissa oikeustiedettä, mutta jätti yliopiston ennen valmistumista ja keskittyi poliittisen uran luomiseen. Bothan kotiseutu oli hyvin konservatiivista ja afrikaanerinationalistista. Vuonna 1936 Botha liittyikin Kansallispuolueeseen. Daniel François Malan nimitti nuoren Bothan puolueorganisaattoriksi Kapmaahan, ja myöhemmin hän toimi puolueen kansallisena tiedottajana vuoden 1948 parlamenttivaaleissa. Samoissa vaaleissa Botha valittiin parlamentin jäseneksi Georgen vaalipiiristä Kapmaasta. Botha toimi tässä tehtävässä yhteensä 36 vuoden ajan.


title: Pieter Willem Botha

text: Kansallispuolueen kenttäväki oli ollut yhä tyytymättömämpi Bothan toimintaan varsinkin aivoverenvuodon jälkeen, ja lopulta 15. elokuuta Botha joutui eroamaan valtiollisen presidentin tehtävästä painostuksen edessä. Uudeksi valtiolliseksi presidentiksi nousi Frederik de Klerk, joka oli valittu helmikuussa puolueen puheenjohtajaksi. Vuonna 2000 Botha erosi myös Kansallispuolueesta.


title: Pieter Willem Botha

text: Botha sai aivoverenvuodon tammikuussa 1989. Hänen toivuttuaan maaliskuuhun mennessä Mandela lähetti hänelle muistion. Siinä esitettiin ANC:n näkemys keskeisistä poliittisista kysymyksistä, kuten puolueen suhteesta kommunismiin ja enemmistövaltaan. Muistiossa myös esitettiin, että ANC:n ja hallituksen tulisi tavata ja pyrkiä luomaan ilmapiiri, jossa neuvottelut voitaisiin aloittaa. Botha suostui nyt salaiseen tapaamiseen, jonka Coetsee ja Barnard järjestivät 5. heinäkuuta 1989. Mandela kuljetettiin presidentin virka-asuntoon "Tuynhuysiin" salaa turvallisuuspoliisin ohi. Tapaamisessa ei sovittu mitään konkreettista, mutta sen symbolinen merkitys oli suuri.


title: Pieter Willem Botha

text: Elokuussa 1985 pitämässään niin kutsutussa Rubicon-puheessa Botha julkisti joukon uudistuksia, vaikka puheen sisältö jäi ennakoitua vähäisemmäksi. Siinä ei esimerkiksi luvattu Nelson Mandelan vapauttamista, kuten oli uumoiltu. Botha tyytyi toteamaan vain jo yleisesti tiedossa olleen tosiasian: suurapartheidin bantustan-järjestelmä oli epäonnistunut ja toimimaton. Uudistusten varovaisuudesta huolimatta Botha joutui kasvavan kritiikin kohteeksi poliittisen spektrin oikealta laidalta. Etelä-Afrikan konservatiivinen puolue nousi vuoden 1987 parlamentin pääoppositiopuolueeksi ja puolueen puheenjohtaja Andries Treurnicht esitti epäluottamuslausetta hallitukselle vuonna 1988, koska apartheidin hävittäminen "”on avannut ovet mustalle vallalle”". Myös buurinationalististen äärioikeistolaisten järjestöjen, kuten Afrikaner Weerstandsbewegingin jäsenmäärät kasvoivat.


title: Pieter Willem Botha

text: Kun pääministeri John Vorster erosi vuonna 1978, Botha nousi osittain yllättävästi maan pääministeriksi ja sitä edesauttoi informaatioministeriössä tapahtunut laajaa julkisuutta saanut skandaali, joka tuhosi informaatioministeri Connie Mulderin maineen.


title: Pik Botha

text: Roelof Frederik "Pik" Botha (27. huhtikuuta 1932 Rustenburg, Transvaalin provinssi – 12. lokakuuta 2018 Pretoria, Etelä-Afrikka) oli eteläafrikkalainen poliitikko, joka toimi apartheidin viimeisinä vuosina maansa ulkoministerinä ja Kansallisen yhtenäisyyden hallituksessa vuosina 1994–1996 energia- ja mineraaliasiain ministerinä. Pik Bothan katsottiin kuuluvan Kansallispuolueen liberaaliin "verligtes"-ryhmittymään (). Frederik de Klerkin lähdettyä kansallisen yhtenäisyyden hallituksesta vuonna 1996 Botha lopetti aktiivisen poliittisen uransa. Vuonna 2000 hän liittyi ANC:hen ja antoi tukensa presidentti Thabo Mbekille.


title: Louis Botha

text: Louis Botha (27. syyskuuta 1862 lähellä Greytownia, Natal – 27. elokuuta 1919 Pretoria, Etelä-Afrikan unioni) oli buurikenraali ja -poliitikko, joka toimi Transvaalin armeijan ylipäällikkönä toisessa buurisodassa 1900–1902 sekä itsenäisen Etelä-Afrikan unionin ensimmäisenä pääministerinä vuosina 1910–1919. Botha vei ensimmäisessä maailmansodassa Etelä-Afrikan sotaan Ison-Britannian rinnalle, mikä vähensi hänen kansansuosiotaan hänen viimeisinä elinvuosinaan. Hän pyrki sovittelemaan Etelä-Afrikan brittiläisen väestön ja afrikaanerien välejä, mutta rajoittamaan ei-valkoisten väestöryhmien oikeuksia.


title: Pieter Willem Botha

text: Botha kieltäytyi päättäväisesti pyytämästä anteeksi rooliaan apartheid-järjestelmän ylläpitämisessä. Vuosina 1996 ja 1997 Bothan osuutta ANC:tä vastaan toteutetuissa pommi-iskuissa tutkittiin, tutkimukset eivät johtaneet syytteisiin.


title: Heinrich Himmler

text: Himmler pakeni mukanaan vain kaksi Gestapon turvamiestä, jotka olivat yhä uskollisia entiselle johtajalleen. Himmler otti käyttöön saksalaisen sotapoliisin univormun ja väärennetyt asiakirjat, ajeli viiksensä, laittoi silmälapun vasemman silmänsä päälle ja esiintyi salanimellä ”Heinrich Hitzinger”. Saksan miehitykseen osallistuneet Britannian maavoimien sotilaat kuitenkin huomasivat tavalliselta sotapoliisilta vaikuttaneen miehen asiakirjojen sisällön tekaistuksi ja päättivät viedä hänet kuulusteltavaksi. 22. toukokuuta majuri Sidney Excellin joukot pidättivät Himmlerin Bremenvörden lähettyvillä ja kuljettivat hänet kuulustelukeskukseen Lüneburgiin. Himmler paljasti briteille henkilöllisyytensä, vaikka hän ymmärsi joutuneensa sotavangiksi ja tuomittavaksi rikoksistaan. 23. toukokuuta Himmler tappoi itsensä puraisemalla rikki suuhunsa piilottamansa tappavan myrkyllisen syanidikapselin. Hänen viimeisten sanojensa on usein kerrottu olleen ”Minä olen Heinrich Himmler!” ("Ich bin Heinrich Himmler!"). Ruumiinavauksen jälkeen Himmler haudattiin metsään Lüneburgin lähettyville. Britit jättivät haudan sijainnin salaiseksi, jotta hautapaikasta ei tulisi uusnatsien pyhiinvaelluskohdetta.


title: Heinrich Himmler

text: Heinrich Luitpold Himmler (7. lokakuuta 1900 München, Saksan keisarikunta – 23. toukokuuta 1945 Lüneburg, liittoutuneiden miehittämä Saksa) oli natsi-Saksan vaikutusvaltaisimpia hahmoja. SS:n ja Gestapon päällikkyys takasi hänelle erittäin keskeisen aseman diktatorisen valtion johdossa. Himmler oli vastuussa Saksan keskitys- ja tuhoamisleirijärjestelmän organisoimisesta ja oli näin yksi holokaustin pääsyyllisistä.


title: Heinrich Himmler

text: Himmler tapasi Hitlerin viimeisen kerran 20. huhtikuuta tämän 56-vuotissyntymäpäivillä Berliinissä, jota Saksan puolustuksen murskannut puna-armeija lähestyi päivä päivältä. Hitler ilmoitti henkilökohtaisesta päätöksestä olla poistumatta pääkaupungista huolimatta Neuvostoliiton lähestyvästä hyökkäyksestä. Himmler lähti Berliinistä ja uskoi Hitlerin olevan kyvytön johtamaan Saksaa, koska Hitler oli jäänyt tälle uskollisten natsivirkamiesten, kuten propagandaministeri Joseph Goebbelsin ja puoluekanslian johtajan Martin Bormannin, kanssa Berliinin alla olevaan Führerbunkeriin. Ruotsin Lyypekin-konsulaatissa Himmler uskotteli kreivi Folke Bernadottelle, että Hitler kuolee kahden vuorokauden sisällä ja Himmler on Saksan tosiasiallinen johtaja. Himmler halusi Bernadotten lähettävän kenraali Dwight D. Eisenhowerille ehdotuksen, jossa Himmler sopii aselevon länsiliittoutuneiden kanssa. Himmler uskoi Yhdysvaltain ja Britannian hyväksyvän ehdotuksen ja kääntyvän Neuvostoliittoa vastaan Wehrmachtin rinnalla. Bernadotte kuitenkin sanoi Himmlerille, että länsiliittoutuneiden hyväksyntä aselevolle on hyvin epätodennäköistä. Bernadotten välityksellä Himmlerin ehdotus kulki presidentti Harry S. Trumanille ja pääministeri Winston Churchillille, mutta molemmat torjuivat sopimuksen, koska Hitlerin kohtalo oli jäänyt epäselväksi eikä Saksan johtajuuden kuulumista Himmlerille voitu virallisesti vahvistaa.


title: Reinhard Heydrich

text: Vaikka Himmler lähetti parhaat lääkärinsä paikalle, Heydrich kuoli prahalaisessa sairaalassa verenmyrkytykseen 4. kesäkuuta kello 4.30 aamulla 38-vuotiaana. Hänet haudattiin juhlavissa hautajaisissa Berliinissä, ja Adolf Hitler piti tilaisuudessa muistopuheen. Ernst Kaltenbrunner valittiin Heydrichin seuraajaksi.


title: Heinrich Himmler

text: Himmleriä miellytti ajatus päästä sotilasjohtajaksi, joten hän pyrki sodan loppupuolella suurten sotatoimiyhtymien komentajan tehtäviin. Sotilasjohtajan tehtävään Himmler oli kuitenkin kokematon ja epäpätevä, millä oli negatiivinen vaikutus Saksan jo ennestään kehnoon sotamenestykseen länsirintamalla vuosina 1944–1945. Himmlerin sopimattomuudesta tehtävissä järkyttynyt panssarikenraali Heinz Guderian uskoi, että Himmlerin ainoa motiivi oli kunnian haaliminen itselleen.


title: Heinrich Himmler

text: Britannian yleisradioyhtiö BBC teki 28. huhtikuuta radiolähetyksen Reutersin uutisesta, jossa kerrottiin Himmlerin vaatineen Saksan johtajuutta ja neuvotelleen aselevosta. Kaupunkisodan kouriin joutuneessa Berliinissä Hitler kuuli uutisen Himmlerin neuvotteluista. 23. huhtikuuta Luftwaffen komentaja Hermann Göring oli pyytänyt sähkeessä Hitleriltä vallan siirtämistä hänelle, minkä Hitler oli tulkinnut maanpetokseksi ja vallankaappaukseksi. Himmler ei ollut edes ilmoittanut suunnitelmistaan Hitlerille. Hitler oli pitänyt Himmleriä yhtenä lojaaleimmista natsijohtajista ja kutsunut häntä ”uskolliseksi Heinrichiksi” (). Hitler syytti Himmlerin ja SS:n pettäneen hänet ja sanoi Himmlerin tehneen katalimman petoksen, jonka hän oli eläissään kokenut. Himmlerin petos oli osasyy Hitlerin motiiveihin kirjoittaa poliittinen testamenttinsa. Hitler julisti Himmlerin ja Göringin pettureiksi, riisui nämä viroistaan ja otti heiltä pois kansallissosialistisen työväenpuolueen jäsenyyden. Himmlerin seuraajaksi SS:n johdossa nimitettiin SS-Reichsführer Karl Hanke. Hitler määräsi myös Himmlerin adjutantin Hermann Fegeleinin teloituksen. 30. huhtikuuta Hitler teki itsemurhan.


title: Heinrich Himmler

text: Suomen korkein valtio- ja sotilasjohto oli jo pitkään etukäteen ollut tietoinen Himmlerin vierailusta, mutta sen todelliset syyt olivat hämärän peitossa. Koska vierailuun epäiltiin liittyvän arkaluonteisia asioita, se pyrittiin pitämään salassa julkisuudelta. Himmlerin seurueeseen kuuluivat hänen henkilökohtainen hierojansa Felix Kersten, adjutantti sekä kaksi turvamiestä. Vierailu alkoi Himmlerin ja presidentti Risto Rytin tapaamisella presidentin vapaa-ajan asunnossa Tamminiemessä. Himmlerin ja Rytin keskustelujen sisällöstä ei ole varmuutta, mutta ne lienevät ainakin sivunneen juutalaiskysymystä, koska Ryti merkitsi päiväkirjaansa Himmlerin olevan ”äärimmäisen jyrkkä antisemitisti”. Toisena vierailupäivänä Himmler tapasi marsalkka Gustaf Mannerheimin Päämajassa Mikkelissä, josta matka jatkui saksalaisten joukkojen tarkastuskäynnille Rovaniemelle ja Kiestinkiin.


title: Heinrich Himmler

text: Himmler menetti keväällä 1945 uskonsa Saksan sotamenestykseen ja tajusi valtakunnan vääjäämättömän romahtamisen. Hän kuitenkin kuvitteli Yhdysvaltain ja Yhdistyneen kuningaskunnan hallitusten antavan anteeksi natsien sotarikokset, koska ne tarvitsivat Saksasta mannereurooppalaisen liittolaisen bolševismin ja Neuvostoliiton nujertamiseksi. Himmler halusi solmia rauhan angloamerikkalaisten joukkojen kanssa ja päästä Saksan johtoon. Tosiasiassa liittoutuneet olivat sopineet Saksan kansallissosialismin kitkemisestä ja kaikkien natsijohtajien tuomitsemisesta sotarikosoikeudenkäynneissä. Liittoutuneet olivat myös saaneet selville Himmlerin SS:n tekemät joukkomurhat Puolassa ja muissa Saksan valloittamissa maissa, joten Himmler oli määrätty vangittavaksi rikoksista ihmisyyttä vastaan.


title: Heinrich Himmler

text: 13. maaliskuuta Himmler hylkäsi lopullisesti armeijaryhmä Veikselin komennon sairauden nojalla ja meni Hohenlychenissä sijaitsevaan parantolaan. Kenraali Guderian kävi vierailulla Himmlerin luona ja vei Hitlerille viestin, jossa Himmler pyysi lupaa poistua sotilasjohtajan tehtävistä. Hitler hyväksyi pyynnön ja nimitti Himmlerin seuraajaksi armeijaryhmä Veikselin komentajaksi kenraali Gotthard Heinricin.


title: Heinz Lammerding

text: Sodan lähestyessä loppuaan Lammerding palveli Heinrich Himmlerin esikuntapäällikkönä armeijaryhmä Vistulassa. Vuonna 1953 Bordeaux'n tuomioistuin langetti Lammerdingille poissaolevana kuolemantuomion sotarikoksista Tullen ja Oradour-sur-Glanen verilöylyissä. Tuntemattomista syistä Lammerdingia ei tuotu koskaan oikeuden eteen sotarikoksistaan. Hän jäi työskentelemään Saksaan ja menestyi insinöörinä mukavasti. Lammerding kuoli syöpään vuonna 1971.


title: Nicolae Ceaușescu

text: Nicolae Ceaușescu (26. tammikuuta 1918 – 25. joulukuuta 1989) oli Romanian kommunistisen puolueen pääsihteeri 1965–1989, valtioneuvoston puheenjohtaja vuodesta 1967 ja Romanian sosialistisen kansantasavallan presidentti 1974–1989. Ceaușescun ympärille luotiin mittava henkilökultti ja sukulaisia suosiva hallintojärjestelmä.


title: Nicolae Titulescu

text: Nicolae Titulescu kuoli maaliskuussa 1941 Ranskan Cannesissa sairastettuaan pitkään. Hänet haudattiin Cannesiin, mutta kommunistivallan kaaduttua Titulescun maalliset jäännökset siirrettiin vuonna 1992 Ranskasta Romaniaan ja haudattiin oman testamentin mukaisesti Brasoviin. Titulescun kunniaksi Brasovin keskuspuisto nimettiin hänen kunniakseen vuonna 1993. Puistossa on myös patsas hänestä. Brasovissa nimettiin vuonna 1998 paikallinen ammattikorkeakoulu hänen nimelleen. Titulescu sai Romaniassa myös muuta tunnustusta, sillä Bukarestiin vuonna 1990 perustettu yksityinen yliopisto on nimetty hänen mukaansa "Nicolae Titulescu" -yliopistoksi. Perustetun yliopiston opetus ja tutkimus suuntautui oikeustieteeseen, taloustieteeseen ja hallintotieteeseen, jotka Titulescun omasa toiminnassa olivat keskeisiä osa-alueita. Vuosina 2007 ja 2018 Romaniassa on julkaistu myös häntä kuvaavat postimerkit.


title: Nicolae Ceaușescu

text: Nicolae Ceaușescu syntyi Scorniceștissa Olteniassa. Kymmenlapsinen lapsuudenkoti oli köyhä. 11-vuotias Ceaușescu pakeni vuonna 1929 alkoholisoitunutta isäänsä Bukarestiin suutarin oppipojaksi. Bukarestissa hän asui sisarensa luona. Suutarimestari oli aktiivinen kommunisti, ja juuri häneltä nuori Nicolae sai ensimmäiset poliittiset oppinsa.


title: Noël Bernard

text: Noël Bernard (aik. Bercovici, 25. helmikuuta 1925 – 23. joulukuuta 1981) oli romanialainen journalisti, joka oli töissä Radio Free Europen romaniankielisellä radioasemalla. Bernard kuoli syöpään, ja on väitetty että Romanian salainen poliisi Securitate oli tappanut hänet kovan Nicolae Ceaușescun vastaisen kritiikin vuoksi.


title: Nicolae Ceaușescu

text: Ceaușescu kieltäytyi mukautumasta itäblokin läpi käyneeseen muutosten aaltoon 1980-luvun viimeisinä vuosina, mikä maksoi hänen henkensä vallankumouksessa. Häntä vastaan kääntyneet armeijan sotilaat teloittivat pikaoikeudenkäynnin jälkeen vallasta syöstyn diktaattorin ja hänen vaimonsa Elenan joulupäivänä 1989. Ceaușescun itselleen keräämät arvonimet, kuten "Karpaattien nero" ja "Ajatusten Tonava", olivat hallinnon kaaduttua yleisen pilkan kohteena.


title: Romanian vallankumous 1989

text: 22. joulukuuta mielenosoittajat marssivat Bukarestin keskustaa ja mursivat poliisin barrikadit. Kello 20.00 radio julisti maanlaajuisen sotatilan ja kielsi yli viiden henkilön kokoontumiset. Puolustusministeri Vasile Milea kuoli kello 9:30 maissa ampumahaavaan. Pitkään uskottiin Ceaușescun määränneen Milean teloitettavaksi maanpetturuudesta, mutta todellisuudessa hän teki itsemurhan. Vuonna 2005 Romanian tiedotusvälineissä julkaistun tutkimuksen mukaan Milea ampui pistoolilla sydämeensä. Ceaușescu nimitti uudeksi puolustusministeriksi Victor Stănculescun, joka antoi sotilaille salaisen käskyn palata takaisin parakkeihinsa. Ceaușescu ei tiennyt Stănculescun käskystä ja palasi parvekkeelle, jossa hän yritti pitää puheen hallintorakennuksen piirittäneelle väkijoukolle. Ihmisten tottelemattomuus ajoi Ceaușescun takaisin rakennuksen sisälle. Stănculescu antoi Ceaușesculle kehotuksen poistua pääkaupungista välittömästi. Ceaușescun yksityislentäjä everstiluutnantti Vasile Maluțan sai käskyn hakea Ceaușescun pariskunnan helikopterilla pois Bukarestista. Romanian hallituksen Eurocopter AS365 Dauphin saapui hallintorakennuksen katolle kello 11:44 ja lähti lentoon kello 12:09. Ceaușescujen kanssa Bukarestista pakenivat helikopterilla myös Romanian kommunistisen puolueen keskuskomitean pääsihteeri Emil Bobu ja entinen pääministeri Manea Mănescu. Hallintorakennusta piirittäneet tuhannet romanialaiset todistivat helikopterin poistumista pääkaupungista. Ceaușescujen pako sai väkijoukon riemun valtaan, vaikka vallankumous ei ollut päättynyt.


title: Nicolae Ceaușescu

text:
Vankila-aikana Ceaușescu kohtasi tulevan vaimonsa Elenan ja Târgu Jiun vankileirillä Romanian tulevan kommunistijohtajan Gheorghe Gheorghiu-Dejin. Toisen maailmansodan jälkeen Romania jäi Neuvostoliiton vaikutuspiiriin, ja tuolloin Ceaușescu toimi kommunistisen puolueen nuorisoliiton sihteerinä. Nicolae ja Elena avioituivat 1946. Kun kommunistit ottivat vallan Romaniassa vuonna 1947, Ceaușescusta tuli Romanian maatalousministeri ja myöhemmin puolustusministeri. Vuonna 1952 Gheorghiu-Dej nosti hänet keskuskomiteaan, kun Ana Paukerin moskovanmielinen ryhmä oli puhdistettu puolueesta. Vuonna 1954 hänestä tuli politbyroon täysjäsen ja viimein puolueen toiseksi korkein johtaja.
Ceaușescusta tuli kommunistisen puolueen pääsihteeri maaliskuussa 1965, kolme päivää Gheorghiu-Dej'n kuoleman jälkeen. Vuonna 1967 Ceaușescu nimitettiin hallituksen johtoon. Vuonna 1974 hänet valittiin vastaperustettuun presidentin virkaan, ja näin hänen valtansa vahvistui entisestään.


title: Nicolae Ceaușescu

text: Ruumiit haudattiin Ghencean sotilashautausmaalle Bukarestiin salaa yöllä, ja haudoille pystytettiin ristit väärillä nimillä. Ceaușescun sukulaiset ovat kuitenkin epäilleet, että ruumiit on haudattu muualle. 21. heinäkuuta 2010 ruumiit kaivettiin ylös DNA-testejä varten. DNA-testit osoittivat myöhemmin, että vainajat todella olivat Ceaușescut.


title: Romanian vallankumous 1989

text: Toisen maailmansodan jälkeen Romania joutui Neuvostoliiton valtapiiriin. Vuonna 1947 valtiosta tuli Romanian sosialistinen kansantasavalta, jota johti Romanian kommunistisen puolueen pääsihteeri Gheorghe Gheorghiu-Dej. Vuonna 1965 Gheorghiu-Dej kuoli ja hänen seuraajakseen tuli kommunistipuolueen toiseksi korkein jäsen Nicolae Ceaușescu. Hänestä tuli vuonna 1967 valtioneuvoston puheenjohtaja ja vuonna 1974 maan presidentti. Ceaușescu oli aluksi romanialaisten keskuudessa suosittu hahmo, koska hän halusi rakentaa Romaniasta Neuvostoliiton vaikutusvallasta riippumattoman itäblokin sosialistisen valtion. Ceaușescu lopetti Romanian aktiivisen toiminnan Varsovan liitossa, solmi kauppasopimuksia Länsi-Euroopan maiden kanssa ja tuomitsi vuoden 1968 Tšekkoslovakian miehityksen. Romania oli Jugoslavian ja Kiinan kanssa ainoa kommunistimaa, joka osallistui vuoden 1984 kesäolympialaisiin Los Angelesissa.


title: Barbu Știrbey

text: Neuvostoliitto oli edennyt Toisen maailmansodan loppuvaiheessa myös Romanian kautta kohti Saksaa. Maassa oli siis puna-armeijan joukkoja. Kuningas Mikael pyrki nimittämään porvarillisen pääministerin kenraali Nicolae Rădescun syrjäyttimisen jälkeen helmikuussa 1945. Hänen ehdokkaansa oli prinssi Barbu Știrbey, mutta venäläisten painostuksesta pääministeriksi nousi kommunistien kanssa liitossa ollut agraarijohtaja Petru Groza. Barbu Știrbey kuoli odottamatta vain vuoden tämän jälkeen maaliskuussa 1946 maksasyöpään. Hänet haudattiin isoisänsä, hallitsijan Barbu Stirbei rinnalle Buftean palatsinpuiston kappeliin.


title: Randall Flagg

text: Flaggin oikea nimi oli Walter Padick, mutta hänellä on monta kutsumanimeä, joihin kuuluvat Randall Flaggin ohella seuraavat: Walter O'Dimn, Kasvoton mies, Kävelevä kulkuri, Ramsey Forrest, Richard Fry, Robert Frang, Richard Fannin, Russell Faraday, R\’lyeh, Bill Hinch, Browson, Iätön Muukalainen, Marten Broadcloack, Merlin, Maerlyn, ja Velho-Fannin.


title: Musta torni

text: Nuori teinityttö nimeltään Carol muistelee tavanneensa häntä opettaneen miehen, Raymond Fieglerin, joka pyrki yllyttämään ihmisiä anarkiaan. Tämän henkilön arvellaan fanien keskuudessa olevan "Mustassa tornissa" tavattu Randall Flagg, sillä kyseinen hahmo pyrkii aiheuttamaan keinolla millä hyvänsä kaaosta ja anarkiaa ihmisten keskuudessa. Lisäksi Randall Flagg tunnetusti esiintyy tuhansilla tekaistuilla nimillä, pääasiassa nimillä, joiden alkukirjaimet ovat RF.


title: Randall Flagg

text: Alkujaan Flagginkin uskotaan tuhotuneen, mutta romaanin lopussa Russell Faradayn nimellä Flagg herää jossain eteläisellä Tyynenmeren rannalla. Syy, miten Flagg selvisi, voi johtua jostain Flaggin pimeästä magiasta, mutta Flagg oli menettänyt muistinsa, sillä hän ei tiennyt, kuinka hän päätyi rannalle, kuka hänen todellinen nimi oli ja mitä aiemmin oli Amerikassa ollessa tapahtunut. Sen sijaan hän tajuaa olevansa tummien alkuasukkaiden palvomana, kun alkuasukkaat pitävät häntä jumalanaan.


title: Randall Flagg

text: Randall Flagg on Stephen Kingin luoma kuvitteellinen hahmo, joka esiintyy usein hänen kirjoissaan. Flagg on paholaismainen hahmo, joka pyrki luomaan ympärilleen kaaosta, missä ikinä kulkikaan. Flagg on tunnetuin antagonisti Kingin tarinoissa ja monien fanien suosikkihahmo. Hän on "Musta torni" -kirjasarjan sankarin, Roland Deschainin, arkkivihollinen.


title: Randall Flagg

text: Flagg teki lukijoille ensiesiintymisensä Kingin vuonna 1978 kirjoittamassa romaanissa "Tukikohta". Randall Flagg -nimellä hän ilmestyi alkuun Amerikassa riehuneen superflunssasta selviytyneiden uniin. Osa ihmisistä tunsi hänet houkuttelevana, jolloin he matkasivat Flaggin valtaamaan Las Vegasiin kannattamaan häntä, kun taas osa ihmisestä tulkitsi hänet pelottavana mörkönä, jonka myötä he taas siirtyivät Flaggin vastavoimanaan tunnetun hyvä Äiti-Abigail luokse Boulderiin, perustaen Vapaavyöhykkeen.


title: Randall Flagg

text: Flaggin taustoista tiedetään hyvin vähän. "Musta torni" -sarjan seitsemännessä osassa, "", mainitaan ohimennen Flaggin eläneen ainakin 2 000 vuotta aiemmin myyttisessä Delainin kuningaskunnassa oikealla nimellään Walter Padick. Hänen isänsä kerrottiin olevan mylläri nimeltään Sam Padick. Sarjakuvassa "" kerrotaan Samin olleen vain hänen adoptioisänsä ja hänen todellisen isänsä olleen Maerlyn-velho. Neljännessä kirjassa, "" nähdyn Maerlynin vaaleanpunaisen lasipallon, eli ”Greippihedelmän” kerrotaan "The Sorcererissa" olevan Walterin sisar.


title: Randall Flagg

text: "Mustan torni"n seitsemännessä ja viimeisessä kirjassa, "" Flagg nähdään kohtauksessa, kun Mian synnyttämä Mordred on Loppu-Maailman Fedicin valvontahuoneessa tarkkailemassa nukkuvia revolverimiehiä. Flaggista paljastuu, että hän on koko aika (Rolandin tavoin) myös alkuperäisenä päämääränään aikonut päästä Mustalle tornille ennen sen luhistumista ja kiivetä sen huipulle nähdäkseen, mitä siellä sijaitsevassa huoneessa olisi. Tähän, ja Rolandin lopulliseen tuhoamiseen, hän tarvitsee Mordredia, ja pystyäkseen varomaan Mordredin mielenhallintataitoja hänellä on mukana ”mietintämyssyksi” kutsuma metallikehikko, jonka tarkoituksena on suojata hänen mieltään. Mutta ajan myötä turhamaiseksi muuttuneen Flaggin ylpeilessä omaa oveluuttaan kertomalla Mordredille, kuinka tämä oli vetänyt Rolandia nenästä useampaan otteeseen, päättää Mordred tappaa tämän. Flaggin ”mietintämyssy” ei osoittaudu riittäväksi Mordredin manipuloinnille, ja kun Flagg tajuaa sen, ei hän ehdi käyttää asettaan vaan jää Mordredin mielen vangiksi. Mordred muuttuu hämähäkkiolennoksi. Mordred kutsuu Flaggia Walter Padickiksi, jolloin Flagg muistaa kuulleensa viimeksi syntymänimensä yli tuhat vuotta sitten. Mordredin mieli pakottaa Flaggin repimään omat silmät päästään ja kielen irti suustaan ja syöttämään ne Mordred-hämähäkille. Lopulta Mordred kyllästyy pieniin alkupaloihin ja hyökkää Flaggin kimppuun, surmaten tämän lopullisesti.


title: Randall Flagg

text: Flaggin viimeisin esiintyminen nähdään kirjassa "". Nuori Roland kertoo nuorelle Bill Streeterille kuulemansa kertomuksen "Tuulen avaimesta", jonka päähenkilö on 12-vuotias Tim Ross. Flagg esiintyy kertomuksessa Gileadista saapuvana voutina, joka eräänä päivänä saapuu Timin, hänen äitinsä ja isäpuolen luokse veroa keräämään. Vouti kaappaa hetkeksi Timin mukaan voidakseen jutella tämän kanssa kahden kesken ja vouti antaa hänelle kertakäyttöisen kaiken lukon avaavan taika-avaimen ennen kuin palauttaa Timin kotiinsa ja ratsastaa tiehensä. Tim käyttää avaimen isäpuolensa lukittuun puuarkkuun, josta Tim löytää kuolleen isänsä onnenmynttin. Tim lähtee yöllä tapaamaan voutia, joka pyytää Timiä täyttämään Garlanista tuodun hopeavadin suovedellä, jonka vouti taikoo näkyväksi. Sen kautta hän näyttää Timille, kuinka Timin äiti joutuu humalaisen isäpuolensa hakkaamaksi. Vouti näyttää myös Timille isänsä kätketyn ruumiin ja Tim saa kuulla voutilta isäpuolen tappaneen Timin isän. Palattuaan kotiin hoitamaan murjottua äitiään Tim kertoo paikalla olevalle leskirouva Smackille yöllisistä tapahtumista voutin luona, mutta saa tämän jälkeen kuulla leskirouvan uskovan muiden ihmisten tavoin voutin olevan ikiaikainen paha velho, joka palvelee Gileadin lordeja neuvonantajana ja joka tekee veronkeräyksiä vain harrastuksenaan. Leskirouva uskoo myös voutin käyttävän Timiä hyväkseen ja kehottaa Timiä enää tapaamasta voutia.


title: Randall Flagg

text: Flagg mainitaan viidennessä kirjassa, "" esiintyvän Isä Callahanin kertoman tarinan loppupäässä. Kun Callahanin kuoltua meidän maailmassamme herää väliasemalla, jossa on kulunut vasta jokunen hetki, kun Roland ja Jake "Revolverimiehessä" jatkoivat sieltä matkaa, ilmestyy Flagg Walterin hahmossa Callahanin luokse. Hän pakottaa Callahanin ottamaan puisen laatikon, joka sisältää ”Mustaksi kolmeksitoistaksi” nimetyn vaarallisen lasipallon, joka olisi tarkoitettu antaa Rolandille, jotta revolverimies saisi surmansa. Walter avaa rasian, jonka Callahan kieltää ottamasta ja saa Callahanin takana olevan ”Löytymättömän” oven avutumaan, joka kuljettaa Callahanin laatikon kanssa satojen vuosien päähän Loppu-Maailmassa sijaitsevaan Calla Bryn Sturgisiin, jonne Roland ja hänen Ka-Tet ovat vuosia myöhemmin saapumassa. Kuudennessa kirjassa, "" kuulee Susannah hänen sisällään asuvan pahan Mian tarinan, jossa hän kertoo aiemmin tavanneensa Walterin, joka teki Mialle tarjouksen, jonka mukaan Purppurakuningas antaa hänelle lapsen, jota Mia saisi sitten kasvattaa tämän synnyttyä. Tämä lapsi on Rolandin poika, Mordred Deschain.


title: Randall Flagg

text:
Nuoren Rolandin selvittämän Haljasmies -tapauksen jälkeen Debariassa Roland kuulee naisten ylläpitämässä Auvolassa hänen vihaamansa Marten Broadcloakin yrittäneen päästä juttelemaan Rolandin edesmenneelle äidille tämän ollessa aikoinaan myös siellä muiden naisten joukossa katumassa haureuttaan.
Flaggin olemuksesta on vaikea päätellä, koska hänellä on oikea ulkonäkö, sillä Flaggilla on kyky vaihtaa ulkonäköään. Kuitenkin "Mustassa tornissa" ja "Lohikäärmeen silmissä" Flagg kuvaillaan mustaan kaapuun pukeutuvaksi mieheksi, joka pitää aina huppua yllä peittääkseen kasvonsa. Hänen silmänsä loistavat punaisina. "Tukikohdassa" Flagg kuvataan mieheksi, jolla on pitkät ruskeat hiukset, yllään farmarit, farkkutakki ja cowboy-saappaat. Hänen takkinsa rinnuksessa on naamanappeja, muun muassa hymynaama, jonka otsassa on luodinreikä ja siitä valuva verivana. Kaikilla Flaggin on kumminkin yhteinen piirre: Flaggilla on nimittäin tapana virnistellä tai vähintään hymyillä kaikelle, mutta raivon vallassa hänestä paljastuu demoniset piirteet.


title: Mount Rushmore

text: Patsaiden takana on vuoreen kaivettu huone, joka ei näy turisteille. Sinne on sijoitettu Yhdysvaltoja koskevia tietoja tulevia sukupolvia varten, muun muassa itsenäisyysjulistus ja perustuslaki. Huone oli alun perin kuvanveistäjän idea, mutta se valmistui vasta 1990-luvulla.


title: Mount Rushmore

text: Vuonna 1959 Mount Rushmore esiintyi Alfred Hitchcockin elokuvassa "Vaarallinen romanssi" takaa-ajokohtauksen tapahtumapaikkana. Muistomerkki inspiroi Deep Purplen vuonna 1970 julkaistun albumin "Deep Purple in Rock" kansikuvaa, jossa yhtyeen viiden jäsenen hahmot on esitetty kallioon hakattuina neljän presidentin sijasta. Tim Burtonin elokuvassa "Mars hyökkää!" (1996) marsilaiset tuhoavat monumentin ja rakentavat sen paikalle omien johtajiensa patsaat. Nukkeanimaatioelokuvassa Team America – maailman poliisi järjestön päämaja sijaitsee kallioluolassa muistomerkin takana. Vuonna 2007 ilmestyneessä seikkailuelokuvassa "" Mount Rushmore on yksi tapahtumapaikoista.


title: Mount Rushmore

text: Mount Rushmore National Memorial on Etelä-Dakotassa, Yhdysvalloissa sijaitsevan Rushmore-vuoren graniittiin veistetty muistomerkki. Muistomerkissä ovat jättimäisessä koossa, noin 18 metrin korkuisina, neljän Yhdysvaltain presidentin kasvot. He ovat vasemmalta oikealle George Washington (1732–1799), Thomas Jefferson (1743–1826), Theodore Roosevelt (1858–1919) ja Abraham Lincoln (1809–1865).


title: Hullun Hevosen muistomerkki

text: Hullun Hevosen muistomerkki () on Lakota-päällikkö Hullun Hevosen kunniaksi Custerin ja Hill Cityn väliselle alueelle Thunderhead Mountain-vuoren seinämään Etelä-Dakotaan louhittava monumentti. Valmistuessaan tämä jättiläismäinen muotokuva tulee olemaan maailmanhistorian suurin veistos, kaiken kaikkiaan 195 metriä pitkä ja 172 metriä korkea. Se tulee siis olemaan korkeampi kuin Tampereen Näsinneula. Vertailun vuoksi mainittakoon että 20 kilometrin päähän Crazy Horsen muistomerkistä veistetyillä, Mount Rushmoren seinämästä pilkistävillä Yhdysvaltain presidenttien muotokuvilla on korkeutta 18 metriä, kun taas yksistään tämän jättiläisveistoksen kasvoilla on 30 metriä korkeutta.


title: Orosmäen tunneli

text: Vuonna 2017 uutisoitiin tunnelin suuaukkojen muistuttavan Urho Kekkosen kasvojen yläosaa. Tämän perusteella tunnelia kerrottiin nimitetyn Suomen Mount Rushmoreksi Yhdysvaltojen presidenttien vuorenseinämään veistettyjä kasvokuvia sisältävän tunnetun monumentin mukaan.


title: Mount Rushmore

text: Borglum oli 60-vuotias, kun työt aloitettiin Mount Rushmoressa vuonna 1927, ja hän jatkoi niitä lopun ikäänsä. Hän suunnitteli muistomerkin ja johti paikallisista kaivosmiehistä ja muurareista koostunutta suurta rakentajajoukkoa, joka räjäytti vuorenseinää dynamiitilla ja louhi valtavat kasvot taltalla ja vasaralla köysien varassa huterasti kiikkuvilta telineiltä. Borglum olisi halunnut esittää presidentit vyötärön korkeudelle saakka. Hanke jäi kesken.